text:
Page 3 of 8
INAMA KU BASHIYA :
Icyo nasaba Abashiya ni ukugira imyitwarire nk'iyaranze Imamu Ally kubirebana n' Abayobozi batatu bamubanjirije, kuko yarabubahaga bihambaye ndetse akemera umuganda n' uruhare rwabo rukomeye mu kubaka Islam no kuyikorera, urugero ubwo Abuu Bakari yari amaze gupfa, Ally yahagaze mu muryango w' inzu ye amureba aravuga ati : " Imana ikwakire yewe Abuu Bakari, ni wowe mugabo wa mbere wabaye umuyislamu kandi wagize ukwemera no kwizera bikomeye, warinze intumwa y' Imana kandi ukarangwa n' imyifatire ihebuje imbere yayo, wari umunyabuntu, Imana izaguhembere ibyiza wakoreye Islam, ibyo wakoreye Intumwa y' Imana n' Abayislamu,Yewe Abuu Bakari wemeye Intumwa y' Imana ubwo abandi bayihakanaga, watanze ibyawe kubera Islamu igihe abandi bagiraga ubugugu, wahagaze inyuma ye igihe abandi bamutereranaga, muby' ukuri wari ingabo y' ubuyislamu kandi wari intwari mu maso y' abanzi ba Islamu, Imana ntizatwime ibihembo byo kwihanganira kukubura kandi izaturinde kuyoba no guta umurongo mwiza udusigiye ".
Naho umuyobozi wa kabiri Omar, nawe Ally yaramukundaga cyane akubaha ubuyobozi bwe ndetse yanamushyingiye umukobwa we witwaga Ummu Kul'thumu. Naho umuyobozi wa gatatu UTH'MANI IBN AFAAN ,nawe Ally yaramukundaga cyane ,yewe uretse na ALLY n'Intumwa y'Imana ubwayo yaramukundaga kugeza ubwo yamushyingiye umukobwa wayo RUQAYYA apfuye imushyingira UMMU KUL'THUM maze nawe apfuye Intumwa iravuga iti:
yewe UTH'MANI iyo nza kugira undi mukobwa nawe mba mugushyingiye.
Ariko kubera urwango rukomeye abashiyat bafitiye umuyobozi UTHMAN byatumye bahakana amateka azwi na bose bavuga ko aba bakobwa batari abana b'Intumwa y'Imana,ngo ahubwo ni abana yareraga mu rugo rwe. Ikindi nakwibutsa abashiyat ni ugutinya Imana no kwibuka ko aba bayobozi batatu babanjirije Ally bafite icyubahiro gihambaye bakwiye mu bayislamu kuko ABU BAKRI ni sebukwe w'Intumwa y'Imana yayishyingiye AYISHA naho OMAR nawe yashyingiye Intumwa y'Imana umukobwa we witwa HAF'SWA .
Ariko ikibabaje ni ukuntu bashiyat banga abo bose batanasize abakobwa babo kandi bazi ko ari abagore b'Intumwa y'Imana bakwiye icyubahiro mu bemeramana bose kugeza ubwo Imana yabise ababyeyi b'abemeramana bose,ubwo rero ababanga bakanabambura icyubahiro nta gushidikanya ntabwo ari abemeramana.
Ikindi ntibishoboka ku muntu uvuga ko ari umwemera mana kwanga sebukwe w'Intumwa y'Imana bigeze aho ashimagiza uwamwishe akanishimira umunsi yishweho,kimwe n'uko bidashoboka ko umwemeramana uvuga ko akunda Intumwa y'Imana adashobora kwandarika no gusebya umukwe w'Intumwa!!.
Ibyo byose ni ibigaragaza ko abashiyat bagamije gusenya islamu no gutesha agaciro umuryango w'Intumwa y'Imana kabone n'ubwo bo bavuga ko babakunda banabarwanirira, ariko ushishoje wese abasha gutahura ibinyoma byabo.
IMWE MU MYEMERERE Y'ABASHIAT:
Abashiyat bafite imyemerere myinshi bihimbiye batandukaniraho n'abandi bayislamu bakurikira umurongo w'Intumwa y'Imana n'uw'abasangirangendo bayo,muri iyo myemerere twavuga iyi ikurikira:
TUQIYAT
Iri jambomu bashiyat rikaba bisobanuye :
-
Guhisha cyangwa Gutinya, bishaka kuvuga ko umushiya yemerewe kuvuga ikintu ku rurimi ariko Atari cyo yemera ku mutima.
-
Bisobanuye na none ko umushiya yemererwa gukora Ibadat mu buryo Abandi bayislamu basanzwe bayikora mu gihe ari kumwe nabo, maze nyuma akaza kuyisubiramo mu buryo bwa Gishiya.
Tuqiya bisobanuye guhisha, ibyo rero mu bashiat bivuze ko ari ukubeshya no guhisha imyemerere ya Gishiat akavuga ibyo atemera kugirango agendane n'abo bari kumwe nabo, ariko atabyemera. Tuqiyat iri mu misingi ishingiyeho imyemerere y' Abashiya kandi bikaba mu mpamvu zatumye abashiya bakwirakwira bakanigarurira abayislamu badasobanukiwe kubera guhisha no kwiyoberanya bigatuma abantu batabamenya.
GUKABIRIZA NO KURENZA URUGERO MU BA IMAMU (ABAYOBOZI).
== Abashiya bakabiriza cyane bakanarenza urugero mu nzego baha ba Imamu kugeza ubwo bavuga ko nta cyaha bagira na kimwe, bazi ibyihishe ndetse bageze n' aho bavuga ko abo ba Imamu babo bafite ubushobozi burenze ubw' Abantu bose, bashobora gukora ibitangaza ndetse ibyo byageze aho bamwe mu bashiya basaba Imana babanyujije ho ubusabe bwabo kandi barapfuye, ibyo bigatuma babatura ibitambo bakanajya gusabira amaduwa kumva zabo.
== Ibisubizo kuri ibi binyoma by'abashiat: -Aho bavuga ko abayobozi babo badakosa kandi bazi ibigararagara n'ibyihishe ,icyo ni ikinyoma kuko bizwi ko bene Adam bose ari abanyamakosa nk'uko Intumwa y'Imana yabivuze. - kuvuga ko abaimamu babo bazi ibintu byose ,ibyo ni ikinyoma kuko Imana yagaragaje muri Qor'an ko ariyo yonyine yihariye ubumemyi bw'ibitagaragara.
== Bemera ko abayobozi b'abayislamu n'uko bakurikirana bagomba kuva mu bantu bo mu rugo rw'Intumwa y'Imana, ibyo bikaba ari inkingi mu nkingi z'ubuyislamu,bemera ko uwo muyobozi atoranywa n'Imana nk'uko itoranya abahanuzi n'Intumwa bakaba bavuga ko abayobozi babo bahishurirwa n'Imana ndetse banavugako urwego rwa Imamu ntawe ushobora kurugeraho n'ubwo yaba Malayika cyangwa Intumwa. Ni kuri ubwo buryo bavugako ubuyobozi bwa mbere ya Ally ari amahugu.
GUSURA AMARIMBI Y' ABA IMAMU (ZIYAARAATI).
Abashiya bafite imyemerere yo gusura amarimbi y' aba Imamu aho bagiye bashyingurwa hirya no hino ku isi, nko muri Iran, Iraq na Madinah, ku buryo buri munsi ibihumbi n' ibihumbi by' Abashiya baturutse imihanda yose baba buzuye kuri ayo marimbi. Uko kubasura bisobanuye ko begera imva zabo bakazivugiraho amagambo abataka yitwa : " AZZIYAARATU " ayo magambo uyasanga henshi mu ngo z' Abashiya , urugero hari igitabo cyabo cyitwa : " MAFTAAHUL' DJINAAN " bisobanuye : imfunguzo z' ijuru, iki gitabo gikubiyemo amagambo menshi bavuga bagiye gusura aba Imamu kandi buri Imamu bamugeneye amagambo bamusomera kumva ye uretse ko afite aho ahuriye. Urugero : hari Ziyaarat bita " AL' DJAAMIATUL' KABIRAT " ayo magambo ari mu mu magambo akomeye bavugira ku mva ya buri Imamu hari aho bavuga bati : " Amahoro y' Imana akubeho yewe muntu wo mu muryango w' intumwa y' Imana, muri abizerwa b' Imana, muri urubyaro rw' Imana , ndahamya ko mwebwe muri abayobozi (ABA IMAMU) mutagira icyaha, ubanga yavuye mu idini, ubakurikiza yageze ku kuri, kandi ni mwe mwazunguye ubutumwa,ubakunze aba akunze Imana n' ubanze aba yanze Imana. ". Ibyo babihimbiye ibihembo byo gusura abo ba Imamu nkaho bagize bati: "buri ntambwe umuntu atera ajya gusura Imamu Husseni afite ingoro mu ijuru".
Ndetse byanageze aho bavuga ko ahahambwe Husseni i Karubala muri IRAQ harusha agaciro ubutaka butagatifu bwa Makkah. Ahandi baragize bati : " Uzarira cyangwa akiriza, aririra Imamu Hussen, Imana izamubabarira ibyaha yakoze n' ibyo azakora ". Ibyo byatumye Abashiya baturutse imihanda yose bajya aho i Karbala hashyinguwe Husseni kugeza n' uyu munsi biracyakomeza cyane ku munsi wa cumi w' ukwezi kwa Muharamu aribwo Husseni yishwe. KUBAMA KU BUTAKA BW' IMVA YA HUSSEN.
Abashiya badukanye ikindi kintu gishya mu idini cyo kubama ku butaka bavuga ko bwavuye kumva ya Hussen iri i Karibala. Uyu ni umuhango ukomeye mu bashiya ku buryo hafi y' ingo zose z' abashiya usangamo hari ubutaka cyangwa ibuye bubamaho igihe bari gusali. Iyo babona hari abandi bayislamu batari abashiyat bemerewe guhisha ubwo butaka mu rwego rwo kwiyoberanya no guhisha bizwi ku izina rya TUQIYAT.
Ibisubizo kuri iyi myemerere y'abashiayt: Iki nacyo ni ikindi gihimbano Abashiya badukanye mu idini, kuko Intumwa y' Imana itigeze yubama ku butaka ndetse guha icyubahiro ubutaka muri ubu buryo kuburyo abantu babugendana aho bagiye ibyo ntabwo bizwi muri Islamu. Ibi rero ni ubuyobe bukomeye, kuko iyo habaho ubutaka Abayislamu bategekwa kubamaho bwari kuba ubwa Makkat cyangwa Madinah kuko ari ubutaka butagatifu. Ese imva ya Hussen irusha agaciro imva ya se Ally cyangwa imva ya Sekuru Intumwa y' Imana Muhammadi (Imana imuhe amahoro n' imigisha)?! Izo mva nizo zikomeye ariko nta n' imwe twategetswe kubama ku butaka bwayo cyangwa kubugendana.
KWIKUBITA IBYUMA KWIKOMERETSA NO KWIBABAZA
Ku munsi wa 10 w' ukwezi kwa Muharamu, Abashiya bikubita ibyuma n' iminyururu mu rwego rwo kwibabaza bakaba babikora kuko ari ikiriyo cy' urupfu rwa Hussen. Uwo ni umuhango ukomeye cyane mu bashiya kugeza n' uyu munsi barabikora ndetse birerekanwa mu bitangazamakuru by' isi bitandukanye ndetse kubera ubwinshi bw' ababyitabira n' uruvangitirane rwabo buri mwaka hagwa abantu batari bake bazize umubyigano abandi bazize kwikomeretsa bitera ibyuma banikubita iminyururu ngo ni ukwibabaza.
KUGARUKA KW' ABAIMAMU
Kugaruka kw' Abaimamu mu bashiya bisobanuye ko Abaimamu uhereye kuri Imamu Ally ariwe wa mbere kugeza kuwa 12 witwa ALHASANI AL'ASKARIY bazagaruka hano ku isi nyuma yo gupfa kandi buri wese muri bo akazategeka, yavaho agasigira mugenzi we kugirango batunganye isi bayuzuze ubutabera nyuma y' amahugu azaba ayuzuyemo, ibyo bizaba ari ukwishyura ukuri ko kuyobora bambuwe bakarinda bapfa batayoboye, ubwo rero ngo bazagaruka kugirango bayobore basubizwe ukuri kwabo. Ibi rero nabyo ni ibihimbano bindi badukanye mu idini kandi bahinduye ukwemera kwa Islamu gushimangira ko nta kundi kugaruka ku isi ku bapfuye uretse ku munsi w'izuka.
GUHINDURA INKINGI Z' UKWEMERA N' IZA ISLAMU.
Ibisanzwe bizwi kandi bifite inkomoko mu idini ya Islamu ni uko inkingi z' ukwemera ari esheshatu (6), arizo: kwemera Imana, Abamalayika bayo,ibitabo byayo,Intumwa n'abahanuzi bayo,umunsi w'imperuka no kwemera igeno ry'ibyiza n'ibibi ko biva ku Mana. Ariko abashiya barazihinduye badukana inkingi ya karindwi yo kwemera ariyo: Kwemera ubuyobozi bw' Aba Imamu b' Abashiya, bakaba bavugako kubyemera ari imwe mu nkingi z' ukwemera ndetse utabikoze aba ahakanye Imana akazaba mu muriro ubuzira herezo.
Ibyo babishimangiye ahantu henshi mu bitabo byabo, urugero hari aho bavuze bati: "kwemera ubuyobozi bw' aba Imamu ni urwego ruhanitse mu Idini kurusha izindi kandi n' imwe mu nkingi zo kwemera kuburyo uyemeye azajya mu ijuru akanakira uburakari bw' Imana". Reba igitabo cyabo cyitwa : MINHADJ AL' KARAMAT FIY MAARIFAT AL' IMAAMAT. Uko ni nako babigenje ku nkingi za Islamu zisanzwe zizwi ko ari eshanu (5) nk' uko Intumwa y' Imana yazishimangiye igira iti:
" Islamu yubatswe ku nkingi eshanu:guhamya ko nta yindi Mana iriho kandi ikwiye gusengwa mu kuri uretse Allah no guhamya ko Muhammad ari Intumwa y'Imana akaba n'umugaragu wayo,guhozaho iswala eshanu buri munsi,gutanga amaturo"Zakat",gusiba igisibo cy'ukwezi kwa Ramadhan no kujya iMakkah gukora Hjjah.
Ariko Abashiya bongeyemo iya Gatandatu ariyo Guhamya ko Ally ari umukunzi w' Imana. Ibi nabyo ni andi mahano akomeye badukanye mu idini kandi akora ku musingi ukomeye wo kwemera kwa islamu.
GUHINDURA UBUHAMYA " SHAHADAT "
Abashiya bahinduye ijambo rya Shahadat risanzwe rikoreshwa n' abandi bayislamu bakaba barongeyemo ubuhamya bwa gatatu nyuma yo guhamya ko ntayindi Imana ibaho kandi ikwiye gusengwa mu kuri uretse Allah no guhamya ko Muhammad (Imana imuhe amahoro n' imigisha) ari Intumwa y' Imana , Abashiya bongeyemo ubuhamya bwa gatatu bagira bati : " Ndahamya ko Ally ari umukunzi w' Imana ". Igitangaje cyane ni uko abamenyi bakomeye b' Abashiya bemera ko ubu buhamya bwa gatatu bwongewemo nyuma kuko butazwi mu bashiya bo hambere, ariko hamwe n' ibyo birakorwa kandi baziko nta shingiro n' inkomoko bifite muri Islam. Ibi rero ni uguhindura idini kuko ubuhamya ari kimwe mu inkingi za Islamu.
Ubu buhamya rero bongeyemo babuvuga ahantu henshi hasanzwe hakoreshwa ubuhamya bubiri busanzwe nko muri adhana,attahiyyat n'ahandi.
INDOWA Y' IGIHE KIGENWE(Mutiat)
== Abashiyat Bemera indowa y'igihe runaka bita Mutiat bisobanuye ko umuntu ashyingiranwa n'umukobwa mu gihe bumvikanyeho cyarangira indowa ikaba irangiye batandukanye. ibi kandi babihimbiye imvugo z'Intumwa y'Imana bayibeshyera bashishikariza abantu gukora Mutiat. Muri izo mvugo bahimbiye Intumwa hari aho bagize bati:" Umuntu uzakora Mutiat n'umugore w'umwemerakazi azaba ari nk'aho asuye Al kaaba inshuro zirindwi. Indi bahimbye iravuga iti:"Uzakora Mutiat inshuro imwe azakurwa mu burakari bw'Imana naho uzakora Mutiat inshuro 2 azazurwa hamwe n'abeza. Ahandi baragize bati : uzakora mutiat inshuro imwe azagira urwego nk'urwa Hussein (Imana imuhe amahoro), uzayikora inshuro ebyiri urwego rwe ni nk'urwa Hassan (Imana imuhe amahoro) uzayikora inshuro 3 urwego rwe ni nk'urwa Ally mwene Abi Twalibu, naho uzakora Mutiat inshuro enye urwego rwe ni nk'urw'Intumwa . n'izindi mvugo nyinshi bahimbiye Intumwa y'Imana.
Aya amasezerano mu bashiyat aremewe arakorwa kugeza n' ubu ndetse barayakora cyane cyane mu gihugu cya Irani, Ikindi kandi aya masezerano ari mu nzira zatumye Shiyat yigarurira abantu biganjemo urubyiruko kuko biborohereza kwikorera ubusambanyi mu izina ry' idini. Urebye rero aya masezerano ya Mutiat mu bashiya agamije kwishimisha n' ubusambanyi ariko bisaba ikintu kimwe gusa aricyo kuba uwo mugore cyangwa umukobwa bagiye gushyingiranwa adasanzwe afite umugabo. Iyo ibyo abyujuje bemerewe gusezerana mu buryo bworoshye cyane, ayo masezerano ntagombera abahamya bayahagarira ndetse nta n' ubwo ategeka umugabo guhahira umugore we kandi umugabo aba afite uburenganzira bwo gushyingiranwa n' abandi bagore ashatse muri Mutiat kandi akabashyira mu nzu imwe.
Ayo masezerano yo gushyingiranwa mu gihe kigenwe ni kimwe mu bigaragaza ibinyoma n' ubuyobe bw' Abashiyat kuko agamije kwishimisha mu busambanyi no kwandagaza igitsina gore muri ubwo buryo, bakaba bavuga ko aya masezerano agendera ku mategeko akurikira :
-
Kuba habayeho imvugo yo gushyingiranwa.
-
Umugabo ntategetswe guhahira umugore we.
-
Umugabo yemerewe gushyingiranwa n' umubare w' abagore bose ashoboye uko baba bangana kose.
-
Uwo mugore iyo igihe bemeranyije kirangiye baba batandukanye kandi nta bundi burenganzira amufiteho nko kuzungura n' ibindi.
-
Uburenganzira bw' umubyeyi si ngombwa mu bihe byose.
-
Igihe cyayo masezerano gishobora kuba gitoya cyane nka 1/4 cy' isaha, umunsi umwe, ukwezi se, umwaka, imyaka icumi n' ibindi bihe binyuranye kuko byose biterwa n'ibyo bumvikanyeho.
Ibi byose rero bigaragaza gutesha agaciro igitsina gore kandi babyitirira amategeko y' idini nyamara Idini riri kure yabo, ese bo barabyemera ko byakorerwa abakobwa babo cyangwa bashiki babo?.
kugaragaza ibinyoma by'abashiat kuri mutiat: Ku birebana n'imvugo bitwaza bahamagarira abantu gukora aya masezerano y'igihe kigenwe (Mutiat),icyo twabasubiza ni uko: 1. Izo hadithi bavuze zose ni ikinyoma no guhimbira Intumwa y'Imana ibyo itavuze. Kandi icyo ni icyaha gihambaye kizajyana umuntu mu muriro, nk'uko Intumwa yabivuze igira iti:
(( uzambeshyera abizi azaba yiteganyirije icyicaro cye mu muriro))
2. Naho iyo ndowa ya Mutiat ubwayo ni ubuyobe ntiyemewe kuko Intumwa y'Imana ihabwa ubutumwa yasanze abantu bayikora , nyuma Imana irayiziririza ibinyujije ku Ntumwa yayo Muhammaad(Imana imuhe amahoro n'imigisha) nk'uko byagaragajwe mu mvugo zayo nyinshi cyane, murizo hari aho Intumwa y'Imana yavuze iti: ((Yemwe bantu njyewe nari nabemereye amasezerano y'igihe kigenwe (Mutiat),none Imana yayiziririrje kuva ubu ni ikizira (Haramu) kugeza ku munsi w'imperuka)). Na none imvugo y'Intumwa yakiriwe na Ally mwene Abi Twalib (Imana imwishimire) yaravuze ati:
" Intumwa y'Imana yabujije amasezerano y'igihe kigenwe(Mutiat) ku munsi w'urugamba rwa Khaybari)).
3.ikindi iyo ndowa irimo ubwangizi ku isi kuko igamije kwangiza no kwandagaza igitsina gore. Icyitonderwa: Icyo twakwibutsa kuri aya masezerano ya Mutiat ni uko ari mu nzira Shiat n'abandi bemera nkayo bakoresheje mu kubona abayoboke cyane cyane urubyiruko n'abasore kuko harimo kuborohereza mu kwishimisha bisambanira uko bashaka nta kibazo.
GUHINDURA ISWALA Y' IJUMA
Bisanzwe bizwi ko iswala y' ijuma ari itegeko ku bayislamu b' abagabo, ariko Abashiya bahinduye iri tegeko bakaba bavuga ko umuyislamu afite amahitamo yo gusali Ijuma cyangwa yashaka agasali Dhuhuri Ijuma akayihorera. Banongeyeho ko kugirango Ijuma ibe itegeko ari uko Imamu wayo yaba Imamu Mah'di utegerejwe.Ibi rero nabyo ni icyaduka kindi bazanye mu idini banyuranya n' itegeko ry' Imana rishimangirwa na Qor'aani ntagatifu ndetse n' imigenzo y' Intumwa y' Imana Muhammad (Imana imuhe amahoro n' imigisha)ritegeka abayislamu b' abagabo gusali ijuma nta mahitamo ndetse rishimangira ko uretse ijuma ku bushake aba akoze icyaha,keretse afite impamvu yemewe nk'uburwayi n'izindi.
Icyitonderwa:
hari bamwe mu bashiya bake cyane bemera ko Ijuma ari itegeko nta mahitamo ariko abenshi cyane kandi bafatirwaho urugero bemeza ko Ijuma Atari itegeko ahubwo ari amahitamo hagati y'ijuma na dhuhuri.
UFATANYA ISWALA EBYIRI NTA MPAMVU.
Mu bindi bintu Abashiya bihariye bonyine ni ugufatanya iswala ebyiri mu gihe kimwe nta mpamvu yemewe n' idini, nk' imvura, urugendo n' izindi mpamvu zizwi zasobanuwe mu bitabo by'amategeko Abashiya bo rero babikora mu buryo busesuye igihe cyose bagahuza iswala ebyiri nta mpamvu bafite. Ibi rero ni ukunyuranya n' imigenzo y' Intumwa y' Imana Muhammadi (Imana imuhe amahoro n' imigisha) ndetse n' abayobozi bamukurikiye bose kuko bajyaga bakora iswala buri yose ku gihe cyayo, keretse ku mpamvu zemewe n' Idini nk'uko byasobanuwe mu bitabo by' amategeko ya Islamu.
BEMERA KO QOR'ANI IRIHO UBU YAHINDUWE
Abashiyat bemera ko Qor'ani iriho ubu ituzuye kuko Abaswahaba bongeyemo banavanamo imirongo myinshi, cyane cyane iyavugaga Ally n'ubuyobozi bwe banavanamo iyavugaga ibibi by'abaswahaba. Aha bakaba bavugako hari Mas'hafu yitwa umus'hafu wa Fatuma wabuze ariko uzabageraho igihe kimwe. uwo muswafu bavuga ko urimo inshuro 2 z'iyi Qor'an iriho ubu ndetse binatandukanye. Bisobanuye ko iyi Qor'ani abayislamu bafite ari ? by'iyagombye kuba ihari abaswahaba bakozemo. Iyi myemerere rero ikaba yarashimangiwe n'ibitabo by'abashiat bya kera n'iby'ubu byagaragaje ko Qor'ani yahinduwe nta gushidikanya hanagaragazwa amwe mu masura yavanywemo muri yo hari Suratu bise SURAT ALWILAYA bisobanuye isura y'ubuyobozi bwa ALLY , bavuga ko Uthuman yatwitse umuswafu yari irimo ajugunya aya zavugaga ku byiza n'agaciro ka Ally n'abantu bo mu rugo rwe. Iyo Sura rero itangira ivuga iti:
" Yemwe abemeye mwemere Intumwa n'Umukunzi ba bandi babiri twohereje ngo babayobore inzira igororotse.
Aha abashiyat bakaba bashimangira ko iyi surat ivuga ubuyobozi bwa ally,hari n'izindi surat n'imirongo myinshi bagaragaje mu bitabo byabo bavuga ko yabuze kuko abasangirangendo bayivanyemo
Igisubizo kuri iyi myemerere: Kuvuga ko Qor'an yahinduwe kuko abaswahaba bakuyemo imwe mu mirongo bakongeramo indi, ibyo ni ukuvuguruza Imana kuko yasezeranye ko izarinda Qur'an ikayirinda guhindagurika no gukorwamo n'abantu. Aha Imana yaravuze iti:
" Muby'ukuri twebwe twamanuye urwibutso rwa Qor'an kandi ni twe tuzayirinda ".
Al Hijri: 09.
Ubwo rero ibyo bavuga ni ukuvuguruza Imana kandi ubwo ni ubuhakanyi.
BEMERA KO IMANA ISHOBORA KUYOBERWA IKINTU NYUMA IKAKIMENYA CYANGWA IGATANGA ITEGEKO NYUMA IKABONA KO YIBESHYE IKAZANA IRINDI.
ibisubizo kuri iyi myemerere: kuvuga ko Imana ivumbura ikintu nyuma yo kukiyoberwa ,ibi ni ugushinja imana ubujiji ndetse ni kuyihakana no kuyivuguruza kuko Allah azi byose ndetse n'ibitarabaye iyo biba izi uko byari kugenda.
GUTUKA ABASANGIRANGENDO NO KUBAHARABIKA
Abashiyat batuka abasangirangendo(abaswahaba) b'Intumwa y'Imana ndetse bakanavuga ko abenshi bapfuye ari abahakanyi cyane cyane abayobozi batatu ba mbere ari bo Abuubakar, Omar na Uthuman ( Imana ibishimire) bavugako Abubakar na Omar bapfuye ari abahakanyi batanicujije ngo bavuge e ibyo bakoreye Ally bakamuhguza ubuyobozi, ni ku bw'ibyo babanga bakanabasabira imivumo y'Imana ngo ibabeho Uko ari babiri n'imivumo y'abamalaika n'iy'abantu bose.
Igisubizo kuri iyi myemerere: Imyemerere y'abashiat yo gutuka abaswahaba no kubaharabika babita abahakanyi n'ibindi,ibyo ni ukwigomeka ku Mana n'Intumwa yayo kuko dusanga imirongo myinshi ya Qur'an n'imvugo z'Intumwa y'Imana zivuga ibyiza byabo, bityo rero kubatuka ni icyaha gihambaye muri islamu kuko ari ukwirengagiza nkana ibyiza n'agaciro kabo nk'uko biza kugaragazwa ku musozo w'iri somo.


c: text/html

text:
Urusengero rw’Umwuka
Mu buzima busanzwe, umuntu ugitangira kubaka inzu bwa mbere abona ari nziza cyane, yabona indi iyiruta ugahita ahindura ukubaka indi nziza, niyo mpamvu ubona hari abasaba icyangombwa cyo gusana.
Nubwo na mbere Imana yari ifite uko ibana n’abantu ariko reka uhereye nk’igihe cy’ihema ry’ibonaniro, hanyuma turebe n’urusengero Salomo yubatse n’urusengero Ezira yasannye n’urusengero Herode yubatse, ugasoreza ku rusengero rugenda. (temple mobile).
Mu buzima busanzwe iyo abantu bajya kubaka bagira igishushanyombonera bakavuga ibyo bashaka n’igihe bazubakira. Tuzavuga cyane ku rusengero rwa gatanu : Urusengero rw’umwuka
• Yohana 4:23-24 Ariko igihe kiraje ndetse kirasohoye, ubwo abasenga by’ukuri basengera Data mu Mwuka no mu kuri, kuko Data ashaka ko bene abo ari bo bamusenga. Imana ni Umwuka, n’abayisenga bakwiriye kuyisengera mu Mwuka no mu kuri.”
Izi nkuru ni iz’umusamariya wahuriye na Yesu ku iriba, baraganira cyane. Abasamariya bari abantu bari barivanze, abayuda bo siko byari bimeze, bo bari bararinze ubwere bwa Isirayeli.
Uyu umusamariya yari afite aho asengera. Mu Isirayeli amajyepfo, yitwa i Yudaya hari Yerusalemu, Betaniya….. niho habaga urusengero rukomeye, aho Imana yakoreraga ibintu bikomeye.
Mu majyaruguru hari i Samariya, umwami waho abonye uko mu majyepfo bimeze, nawe ashyiraho utununga, aho basengeraga ibigirwamana.
Aba bantu bahuye umwe asengera mu rusengero rukomeye undi asengera mu tununga twashyizweho n’umwami w’amajyaruguru. Baganira, umwe yashoboraga kumenya undi avuze. Imvugo y’umusamariya n’umuyuda ntizahuraga, Ntibasangiraga, baranenaga ntibashakanaga.
Umusamariya ahuye na Yesu, Yesu amusabye amazi,uwo musamariya aramubwira ati kuki unsaba amazi, kandi uti umuyuda nkaba umusamariya ? Nyamara Yesu yashakaga umutima w’uwo musamariyakazi ngo awubwire andi mazi. Atava ku iriba rya sekuru Yakobo.
Begeze ku misengere Yesu yavuze ko agiye gusenya inyubako zirimo zitandukanya abantu, kandi bose bavuga ko basenga. Niho yavuze ngoAriko igihe kiraje ndetse kirasohoye, ubwo abasenga by’ukuri basengera Data mu Mwuka no mu kuri, kuko Data ashaka ko bene abo ari bo bamusenga. Imana ni Umwuka, n’abayisenga bakwiriye kuyisengera mu Mwuka no mu kuri.”
Iyi ni indi nyubako yari agiye kubaka. Iyi nyigisho ni iy’abanyamasengesho. Uwiyemeje gusenga agomba gusenga imisengere Imana ishaka, utayishoboye ntiwari ukwiye kuba umunyamasengesho cyangwa kuza gusenga kuko ntidusenga uko tubishaka, Imana niyo yatubwiye uko tuyisenga.
Abashaka gusenga Data nkuko ashaka bazamusengera mu mwuka no mu kuri. Data ntakeneye abadasengera mu mwuka no mu kuri ; nubwo yabitangaje gutyo, usanga abantu babakeneye kubyumva. Icyo bita idini ni igiki?
Idini ni uburyo abantu bashyiraho ngo baramye ikintu kibatera ubwoba, bumva ko kibaruta ; umuntu yemera ko kiriho, icyo nicyo bita iyobokamana, umuntu agira ubwoba, niyo mpamvu ashaka ikintu aramya, cyaba igiti cyangwa ibumba cyangwa ikindi kintu icyo aricyo cyose, akakita Imana ye.
Umuntu aremye ku buryo atabaho nta kintu aramya. Ibyo bibaho kugirango azabone uko acirwaho iteka. Abantu bose tubona, barasenga nubwo basenga ibintu bitandukanye. Nyamara Imana ni umwuka n’abayisenga bagomba kuyisengera mu kuri no mu mwuka.
Twize ko habaho inzira y’igihogere n’inzira ifunganye. N’imisengere ni myinshi ariko hari iyo Imana ishaka niyo abantu bashaka.
Mu ihema ry’ibonaniro Umutambyi yagombaga kuba mu bisiraheli, akaba umulewi, nabyo ntibyari bigagije, kugirango yegere igicaniro, yagombaga kuba adafite inenge.
Imana yarababwiye ngo njye nzubaka urusengero, ibabwira ko izajya ibonana nabo rimwe mu mwaka, ariko bemerwaga kugera muri salon igihe cyose, ariko bejejwe umulewi yabaga adafite inenge ; mbere yo kwegera, yabanzaga kwitambira ibye bitambo, akamenya ko Imana idakinishwa.
ikibazo kiriho ubu ni uko abantu bashaka gusenga kandi bagasengana ibyaha. Bavuga idini kuko abantu baririmo basengana ibyaha, ntibashaka guhinduka..
Ubu hariho indirimbo zizamura abantu ngo bamere nkabari muri concert. Bisa nuko muri iyi minsi abantu barya ibiryo byose birimo amavuta, bagahaga amavuta aho guhaga ibiryo, abakera baryaga ibiryo bitarimo amavuta. N’indirimbo bazihongerwa incurango zisa nizo mu isi n’amagambo atandukanye, muri iyi minsi ntushobora gupfa kumva indirimbo yihanisha. Abantu bakunze indirimbo yacurangwa mu rusengero ikanacurangwa no mu kabari. Imana idufashe cyane.
Ikindi, umunyamasengesho aba agomba gusengera abandi. Mu ihema ry’ibonaniro, umutambyi yabaga afite utubuye 12, buri kose gafite ibendera, yabaga ahagarariye imiryango 12, yarazaga akavuga ati Mana ubwo umbona hano mpagarariye imiryango 12, mbabarira ninsenga isengesho ryanjye uryumve ntabwo yizirikanaga ubwe gusa.
Umulewi yabaga aziko ari umuntu wagwayo, niyo mpamvu yaheraga ku muryango yiyeza, yabaga yakarebye n’ibirenge noneho akinjira aho bita ahera. Babanzaga kumwuhagira, yazaga yambaye iy’iwabo yagera mu ihema ry’ibonaniro bakamwambika indi. Ibyo bisobanura ko mbere yo gusenga ubanza kwica kamere, umulewi yambaraga imyambaro yera, akinjira ahera h’ahera rimwe mu mwaka.
Iyo usenga wejejwe amasengesho yawe agerayo niyo mpamvu Bible yavuze iti amatwi yayo ntiyapfuye, n’amaso yayo arabona ; ikibazo ni ibyaha. Abaje gusenga, babanza kwatura, batarinjira mu rusengero. Imana irera muri byose, n’abayisenga bagomba kumenya imiterere y’iyo basenga.
Imana yacu ikunda kubana n’abantu. Ibana na buri wese, ni Imana isabana, ntikunda kuba yonyine, ikibazo ni ibyaha biyizitira.
Dukingurire Imana,irashaka gutura hagati muri twe, dutekereze aho twaba twarigije inyuma Imana. turebe uko duha Imana agaciro. Dutekereze. Iri hagati cyangwa ku ruhande ? Tekereza umwanya Imana ifite mu buzima bwawe, Imana itubabarire aho twagiye tuyigizayo.
Pastor Uwambaje Emmanuel

robotstxt: allowed

filter: keep


text:
Ese koko ijuru ni iry’abaswa n’abakene nk’uko bivugwa ?
Iyo ukurikiranye ibiganiro bitandukamye usangana bamwe mu bayoboke b’amadini n’amatorero, usanga hari bamwe muri bo bavuga ngo nta mukire uzakandagira mu bwami bw’Imana, abandi na bo bakavuga ko ijambo ry’Imana rizwi ndetse rigasobanukirwa n’abaswa cyangwa injiji mu by’ubumenyi busanzwe, aha rero tukaba tugiye kurebera hamwe icyo bibiliya ibivugaho n’ukuri nyakwo ku bivugwa.
Ese izi mvugo zavuye hehe?
• Aha mbere havugwa cyane ni aho usanga Yesu yavuze ngo ku mutunzi biragoye kwinjira mu bwami bw’Imana ngo icyoroshye ni uko ingamiya yakwinjira mu izuru ry’urushinge - “Matayo 19: 24”.
• Ahandi hakagira hati "Ahubwo Imana yatoranije abaswa bo mu isi ngo ikoze isoni abanyabwenge ,kandi yatoranije ibinyantege nke byo mu isi ngo ikoze isoni ibikomeye, kandi n’ibikomeye byo mu isi n’ibihinyurwa n’ibitariho Imana yarabitoranije ngo ihindure ubusa ibiriho, kugira ngo hatagira umuntu wirata imbere y’Imana“ - 1 Abakorinto 1:27-29.
Iyi mirongo mu by’ukuri iri muri Bibiliya ariko nyamara N’ubwo isobanurwa nk’uko bivugwa na bamwe, biragaragara ko hari abayisobanura uko bibwira ahanini batasomye bibiliya neza, kuko ubwo umwami Yesu yavukaga; abantu ba mbere bamenye ko yavutse ndetse bakajya ku muramya ni abanyabwenge “Matayo 2:1-12”. Iyo kandi usomye amateka ya bamwe mu bakoze umurimo w’Imana neza ndetse bakaba icyitegererezo usanga harimo abanyabwenge ndetse cyane nka ba Sawuli ari we wahindutse Pawulo, Salomo, Daniyeli, Meshake, Abedinego n’abandi,
Bityo ukaba wakwiha umwanzuro ko ubwenge buvugwa na Bibiliya busobanurwa bitandukanye rwose n’uko bamwe babyumva, aho bamwe biyumvisha ko utaba umunyabwenge ngo unezeze Imana, ahubwo usomye neza 1 Abakorinto 1:30 haragira hati “niyo ibaha kuba muri Kiristo Yesu waduhindukiye ubwenge buva ku Mana no gukiranuka no kwezwa no gucungurwa, kugira ngo bibe nk’uko byanditswe ngo uwirata yirate Uwiteka.
Abavuga rero ko Imana yigishije abaswa kugira ngo ikoze isoni abiyita abanyabwenge, ntabwo wakwemeza ko ari ubu bwenge twiga mu ishuri yashakaga kuvuga kuko unagarutse no ku buzima bwa buri munsi tubamo, usanga ari ngombwa ko ubwenge tubugira kuko butabayeho twabura abandika za Bibiliya mu ndimi zitandukanye, abaganga, abayobozi, n’abandi bakora iby’ikoranabuhanga ritandukanye ridufasha muri byinshi, ahubwo umuntu yavuga ko icyo Imana yanga ari bwa bwenge buhakana kwera kwayo, busuzugira Imana bukemeza ko Imana itabaho.
Ese Imana yanga ubuhe bwenge igakunda ubuhe?
Icyo Imana ishaka ni uko niba yarakugiriye neza ikaguhumura ukajijuka, ukagira ubumenyi butandukanye ndetse ukaba umuhanga kurusha abandi, wabukoresha mu kwagura ubwami bwayo.
Ujijure abagifite ubujiji muri bo cyane ko ijambo ry’Imana rinabivuga ngo “Ni inde muri mwe w’umunyabwenge kandi w’umuhanga? Niyerekanishe ingeso nziza imirimo ye afite ubugwaneza n’ubwenge.
Ariko niba muhorana amakimbirane akaze mu mitima yanyu, mugahorana intonganya, ntimukabyiratane ngo mubeshyere ukuri.
Bene ubwo bwenge si bwo bumanuka buvuye mu ijuru, ahubwo ni ubw’isi, ndetse ni ubw’abadayimoni ni ubw’inyamaswa bantu... Ariko ubwenge buva mu ijuru: irya mbere buraboneye, kandi ni ubw’amahoro, ni ubw’ineza, bwemera kugirwa inama bwuzuye imbabazi n’imbuto nziza, butarobanura ku butoni kandi butagira uburyarya - “Yakobo 3:13-17” kandi ubwenge nyabwo ari ukubaha Imana ndetse no kuva mu byaha - “Yobu 28:28”.
Urabona ko rero Imana itabuza abantu kwiga ubumenyi, ahubwo ni byiza ko twiga cyane kugira ngo dusobanukirwe ejo hazaza, hato hatazagira utuyobya nyamara hagize ubishaka twaramaze gusobanukirwa twagira uruhare runini mukugarura benshi.
Ubukire Imana ibuvugaho iki?
Iyo usomye ijambo ry’Imana usanga ricyaha cyane abantu bashyira amaboko mu mifuka ngo bategereje ibizaza mu bitangaza.
Dufashe urugero mu migani 6:6 hagira hati “Wa munyabute we sanga ikimonyo witegereze uko kigira wige ubwenge. Ntikigira umutware cyangwa igisonga cyangwa shebuja ariko gihunika ibiryo byacyo mu cyi kandi mu isarura kikishakira ibigitunga."
Ijambo rikongera kandi rikerekana ko Imana iha umugisha imirimo yakozwe n’amaboko yacu bisobanuye ko iyo ukoze utera imbere ukaba n’umukire rwose, si igitangaza, cyane ko hari n’ingero nyinshi z’abakozi b’Imana kandi b’abakire ijambo ry’Imana ryerekana, twavuga nka Yobu Imana yo ubwayo yatanze ho urugero ko yishimira, ba salomo na none bari abatunzi Dawidi, Abulahamu n’abandi.
Aha rero bikaba bishoboka ko watunga kandi ukubahisha Imana cyane ko no mugukorera Imana hakenerwamo ubutunzi (gufasha abakene, kubakira abatishoboye, kubaka insengero, kugura ibyuma byamuzika ku baririmbyi, amaturo n’ibindi.)
Gusa na none icyo Imana idashima ni igihe wageze ku butunzi binyuze mu buriganya, ubusambanyi, ubwicanyi, guhuguza, gusahura iby’abandi cyangwa se amarozi n’inziratsi z’abadayimoni n’ibindi bikunze kuyobya benshi akaba ari na yo mpamvu Yesu yavuze ko bigoye n’ubwo bishoboka ku wemeye gukiranuka, hakwiye gusa kurebwa ngo ese ubwo butunzi bwabonetse gute?
Ese iyo nzira ntiyaba ari imwe mu byatuma Imana itakwishimira ndetse bigatuma utabasha kwinjira mu bwami bw’Imana? Ese byakumarira iki utunze byinshi ariko ukazabura ubugingo buhoraho?
Nshuti bene Dada, icyo navuga nsoza ni uko yaba ari umukire cyangwa umukene bose Imana yifuza ko bazajya mu ijuru ni cyo cyatumye itanga Yesu ngo apfire bose, kandi Imana ikunda abayikunda ndetse abayishakana umwetse bazayibona (imigani 8:17)
Birashoboka ko wakira cyangwa ugakena ukazabona ijuru cyangwa akaribura, gusa biragatsindwa gukena ari wowe biturutseho kuko bishobora no gutuma wiba nyamara Imana ivuga ngo “Uwibaga ntakongere kwiba, ahubwo akore imirimo akoreshe amaboko ibyiza, kugira ngo abone ibyo gufasha umukene.”(Abefeso 4:28)”.
Guhitamo ni ukwawe muvandimwe wacu, menya ko mu buzima bwose gutaha ijuru bishoboka gusa wibuke yuko ubwami bw’Imana butwaranirwa kandi intwarane zibugishamo imbaraga. (Matayo 11:12). Imana iragukunda.
Ijambo ry’Imana muritegurirwa n’umuryango wa Gikristu witwa Rejoice Ministries


text:
HIRYA NO HINO KU ISI
Ibivugwa ku bidukikije
Nubwo isi iduha umwuka mwiza, ibidutunga n’amazi meza, abantu bakomeje kwangiza ibidukikije. Icyakora abahanga muri siyansi baracyashakisha uko babibungabunga.
Ositaraliya.
Ubushakashatsi bwagaragaje ko mu ndiba z’inyanja zose zo ku isi hari kilometero kibe zirenga 500.000 z’amazi atarimo umunyu. Umushakashatsi wo muri kaminuza yo mu mugi wa Adélaïde witwa Vincent Post yagize ati “hari igihe amazi y’inyanja yagabanutse,” bituma inkombe z’inyanja ziyongera. Icyakora imvura yagiye igwa “inyanja zikuzura zikarenga inkombe.” Abahanga muri siyansi bizeye ko ayo mazi ari mu ndiba y’inyanja ashobora kuzagoboka abantu basaga miriyoni 700 batabona amazi meza ahagije.
Ubutayu bwa Sahara.
Kimwe cya kabiri cy’inyamaswa zari mu butayu bwa Sahara ntizikiriho, kandi n’izikiriho zisigaye zibyiganira ahantu hangana na rimwe ku ijana by’aho zagombye kuba. Imwe mu mpamvu zibitera ni umutekano muke no kuba bazihiga cyane. Nubwo mu butayu haba inyamaswa z’ubwoko bwinshi kimwe no mu mashyamba, abashakashatsi bavuga ko “ibinyabuzima byo mu butayu bititabwaho nk’ibyo mu mashyamba bitewe n’amikoro make.” Ni yo mpamvu abashinzwe kubungabunga ibidukikije batita ku binyabuzima byugarijwe n’akaga byo muri ubwo butayu, uko bikwiriye.
Isi.
Bivugwa ko ugereranyije, umuntu umwe ku bantu umunani bapfuye mu mwaka wa 2012, bazize ingaruka ziterwa no guhumanya ikirere. Ishami ry’Umuryango w’Abibumbye ryita ku Buzima ryavuze ko “ku isi hose, guhumanya ikirere ari cyo kintu gikomeye mu bintu bibangamiye ubuzima.”


text:
Kimwe mu bibazo abubatse ingo bahura nabyo, ni uko muri ibi bihe ntawe ukimenya gutandukanya neza inshingano z’umugabo n’iz’umugore. Birasa n’ibyivanze.
Urugero ni nko guhahira urugo ; abenshi bemeza ko ari inshingano z’umugabo. Ariko se urebye uko biri ubu wabona ari byo ? Hari abagabo badakora abagore babo bakora bagatunga urugo.
Kurera abana umunsi ku wundi : Ibi byo murabizi ko byitwa iby’abadamu. Ariko se umudamu wiga masters akaza mu Rwanda rimwe mu mezi atandatu, abana be barerwa na nde niba umugabo adafashe izo nshingano ?
Kwibaza rero ngo inshingano z’umugabo ni izihe iz’umugore ni izihe ni ikibazo gisa n’icyoroshye nyamara ugasanga gikomeye, kuko buri wese yasubiza bitewe n’imyumvire, n’uburere afite.
N’ubwo ibintu byivanze birashoboka ko mu rugo bamenya neza inshingano za buri wese ariko bahereye kuri aya mahame :
- Ku myemerere yabo (Urugero inshingano z’umugore w’umuKristo ziri muri bibiliya, ariko n’Abayisilamu bakagira amahame yabo ajyanye n’abagore)
- Ku miterere ya société cyangwa imiryango babarizwamo
- Ku cyo umwe ategereje kuri mugenzi we.
Birashoboka ko wasanga umugore arwana no gushakira umugabo imyenda yo kwambara ntagere mu gikoni kandi wenda icyo umugabo akeneye ari ukutarya ibyatetswe n’umukozi. Cyangwa agahera mu gikoni ashyashyana ategura amafunguro nyamara umugabo yifuza ko atuza bakaganira akamubwira ibyo yiriwemo akamugira inama. N’ubwo rero inshingano zigenda zigorana hari ibyo mbona umuntu yaha imbaraga niba ashaka ko urugo rwe ruba mu mahoro :
- Banza wicare urebe neza inshingano zawe nk’umugore/ umugabo mu rugo, uhereye ku miterere y’umuryango wawe (Imyemerere, uburere, Société nyarwanda)
- Igihe cyose ubonye uko uganira n’uwo mwubakanye ujye ugerageza kumenya ibyo akwifuzaho kurusha ibindi.
- Igihe ufite abagufasha (Abakozi cyangwa abandi bantu bari iwawe) ntibikuraho inshingano zawe. Urugero : Niba abashyitsi basanze inzu isa nabi, ntabwo bavuga ko urwo rugo rufite abakozi babi, bavuga ko harimo umugore w’umunyamwanda !
- Wite ku bana bawe, kuko nta muntu n’umwe wagusimbura imbere yabo, inshingano zindi zahinduka ariko izijyanye n’abana nta rindi hitamo ufite. Niba uri umubyeyi inshingano za kibyeyi ntizihindurwa n’igihe.
Muri byose ujye umenya ko priorité y’ubuzima ari urugo rwawe, kuzuza inshingano zo hanze ni byiza, mu kazi, mu nsengero, ariko ikiruta byose n’uko wuzuza izo mu rugo rwawe.
Igihe ufite akazi kenshi gatuma zimwe mu nshingano zawe utazuzuza neza, gerageza gushaka uburyo (Strategies) wakoresha kugira ngo uzuzuze wenda atari neza ariko ntihagire ikigucika.
(urugero : Niba uri umu mama , ukaba nta narimwe wuhagira abana bawe kubera nta mwanya ugira, fata byibura uwa gatandatu cyangwa ku cyumweru ujye ureba niba bakaraba neza, niba utabona umwanya wo gutanga amabwiriza y’ibyo bateka mu rugo, kora horaire y’icyumweru uyihe umukozi, byibura ube uzi icyo muri bufungure…..)
Nubwo bigoye kuzuza inshingano muri ibi bihe, cyangwa no kuzimenya, birashoboka cyane ko wabona uburyo butandukanye bwagufasha kugira controle y’ibyo ushinzwe n’ubwo byaba bikorwa n’abagufasha. Kandi tugomba gukora ibishoboka byose kugira ngo abo tubana mu ngo batuboneho ibyo badutegerejeho.
Icyo mbifuriza ni ukumenya neza inshingano za buri wese, n’Imana ikaduha ubwenge bwo kumenya uburyo twazuzuza muri ibi bihe bitoroshye ku ngo.


text:
Nkurikiye ni umubyeyi ufite umwana umwe, warangije Kaminuza mu by’ubucuruzi yiyemeza kwagura ibitekerezo abyaza umusaruro amahirwe Leta y’u Rwanda yashyiriyeho umugore, arimo n’ikigega gitera inkunga imishinga mito n’iciriritse y’abagore n’urubyiruko BDF.
Mu kiganiro cyihariye Nkurikiye yagiranye na IGIHE, yavuze ko mbere yagize igitekerezo cyo gushora imari mu gutwara abantu, akakigeza kuri Banki y’u Rwanda Itsura Amajyambere kuko yifuza gukorana na yo ikamufasha guhura na BDF.
Yagize ati “Natangiye muri 2014, BRD indangira BDF bituma niyumvamo kujya mu bwikorezi kuko numvaga hari icyo BDF iri bumfashe gikuru kandi cya ngombwa.
Yampaye ingwate ya 75% by’umushinga wose wo kugura Coaster eshanu numvaga nshaka gutangiza njye nitangira 25%.”
Akomeza avuga ko kugira intego no gukomeza gukorana neza na banki yishyura ku gihe, byatumye nyuma y’imyaka ibiri gusa yiyemeza gusubira muri banki ngo bamwongerere igihe cy’inguzanyo yagure umushinga we.
Ati “Nyuma y’imyaka ibiri nabitekerejeho ndavuga nti ‘ubwo mbona ko umushinga ugenda neza kuki ntasubira muri banki ngo mbagezeho igitekerezo’, nasubiyeyo bambwira ko bishoboka banyemerera kongera igihe cy’inguzanyo. Bansubije yego none natumijeho izindi Coaster icumi nishingiwe na BDF ngurizwa na BRD, nazo zizaza vuba.”
Izo modoka nizigera mu Rwanda ziziyongera ku zindi eshanu yatangiranye zibarizwa muri Koperative yo gutwara abantu n’ibintu RFTC, zikaba zikorera mu cyerekezo cya Kagugu na Kimironko.
Uretse kwiyubaka mu buzima busanzwe, ishoramari rya Nkurikiye rimufasha no guteganyiriza abana amashuri, kubaka inzu ndetse n’ibindi nkenerwa mu buzima bwa buri munsi akabasha kubibona.
Abandi bagore bakora iki?
Nkurikiye atanga inama ku bandi bagore akabibutsa ko kwitinyuka, kugira intego no kwihangana aribyo byatuma bagera ikirenge mu cye.
Yagize ati “Kwitinyuka no kumenya icyo ushoboye gukora no gukoresha ubushobozi buke bushoboka, bishobora gutangira ikintu bikagihagurutsa kandi mu myaka iri imbere kikagira icyo kikumariye.”
Akomeza ababwira ko gukorana n’amabanki ari kimwe mu byabateza imbere kandi bakabyaza umusaruro amahirwe Leta yabashyiriyeho nk’amabanki akorana n’abagore, ibigo n’ibigega by’imari bigamije kuzamura umugore.
Ku rundi ruhande ariko Nkurikiye agaruka ku mbogamizi zikigoye ishoramari mu Rwanda zirimo inyungu ku nguzanyo ikiri nini hagati ya 16-18%.
Mu myaka itanu, BDF imaze gushora 62 689 952 320 z’amafaranga y’u Rwanda, zafashije imishinga y’ubucuruzi mito n’iciriritse 23 411, mu guhanga imirimo ibihumbi 145 222.
Muri zo, miliyari 50 zatanzweho ingwate zifasha abantu kubona inguzanyo ya miliyari 174 965 270 853 z’amafaranga y’u Rwanda.
Urubyiruko rurenga 9000 n’abagore barenga 7000 bamaze guterwa inkunga na BDF muri gahunda zirimo guhabwa ingwate, ubujyanama n’ibindi.
Muri BDF imishinga y’Ubuhinzi n’Ubworozi ntijya irenza ingwate ya miliyoni 500, mu gihe iyindi itari iy’ubuhinzi n’ubworozi itarenza miliyoni 300.
Ubu BDF ikorera mu turere twose tw’igihugu ikaba ifitanye amasezerano n’ibigo by’imari bigera kuri 503.


text:
Inyama z’umutuku ni ukuvuga iz’inka, iz’ ingurube n’ ihene, ubusanzwe ni nziza ku mubiri kuko zirimo intungamubiri ; gusa iyo umuntu akabije kurya nyinshi bishobora kumutera ibibazo bitandukanye.
Muri rusange, abanyarwanda bakunda inyama cyane kubera ko ari ikiribwa kitaboneka cyane mu ngo zabo, ku buryo abo mu byaro bazita ‘imboneka-rimwe’. Ugize amahirwe yo kubaho neza akumva ko guca agahigo ari ukuzirya buri munsi.
Mu tubari dutandukanye usanga abafata icupa akenshi bafata na brochette.
Mu mijyi abantu barimo ibice bitatu bikurikira ukurikije n’imirire yabo :
- Hari abiyumvamo ko barya bya gisirimu usanga ifunguro ryabo ritaburaho inyama kandi zikaranze, bakarya nyinshi kandi buri munsi bikaba atari byiza
- abandi ni abantu basanzwe bashobora kubona ifunguro rya buri munsi, abo nabo usanga akenshi kumara iminsi 2 batariye akanyama bidashoboka, aba nabo bagomba kumenya urugero rukwiriye
- Hari n’abafite amikoro make, mbega batabasha kugura inyama mu mago yabo buri munsi, abo usanga ahanini bitungiwe n’icyo mu mujyi bita imvange( ibirayi, ibishyimbo, dodo, n’igitoki bivanze bitekeye hamwe). Nabyo si byiza kuko inyama zifite intungamubiri zikenewe.
Nibura umuntu muzima, (udafite ikibazo na kimwe cy’uburwayi mu mubiri we) byaba byiza ariye munsi ya garama 500 cyangwa inusu (1/2kg) mu cyumweru. Kugira ngo ubigereho wakwirinda kurya inyama z’umutuku buri munsi, ukaziteganyiriza umunsi umwe cyangwa ibiri mu cyumweru.
Mu kubara kandi umubare w’Inyama zitukura urya washyiramo na boulette, amasambuza, jambon, paté na saucisson zikunzwe kuribwa cyane mu Rwanda. Ugomba kongeraho kandi brochette ku bakunda gusohokera mu tubari.
Umuntu ufite icyocyezo yatubwiye ko kuri brochette isanzwe inusu y’inyama yakorwamo brochette hagati y’enye n’eshanu.
Ingaruka zo kurya inyama nyinshi
Abashakashatsi batandukanye bagaragaza ko kurya inyama ku buryo burengeje urugero bigira ingaruka ku buzima bw’ umuntu.
Zimwe mu ngaruka ni izi : kuribwa mu ngingo, kurwara indwara zitandukanye zirimo kanseri, gute (Gut) n’ izindi.
Inyama zitukura kandi ubushakashatsi bumwe na bumwe bwerekanye ko zishobora kuba intandaro yo kugira indwara z’umutima ngo bitewe n’ibinure bikaze zigira.
Muri rusange ubushakashatsi bukaba bugaragaza ko inyama zitukura zishobora kuba intandaro yo kurwara indwara zifata imiyoboro y’amaraso.
Abashakashatsi kandi bemeza ko inyama zitukura zishobora gukurura indwara ya Diyabete y’urwego rwa Kabiri.
Ikindi ni uko umubiri ukora sport wo ushobora kwihanganira ingaruka twavuze, ariko ku bantu batinyeganyeza ingaruka ziba ari zose. Siporo rero ni iyangombwa kugira ngo umubiri ugabanye ibyo udakeneye gukoresha.


text:
Ahabera ku nshuro ya 13 inama y’Igihugu y’umushyikirano, Abanyarwanda n’abanyamahanga babukereye ngo bawukurikirane.
Perezida Paul Kagame ni we watangije iyi nama y’Igihugu y’umushyikirano.
Nubwo byari bisanzwe ko inama y’igihugu y’umushyikirano ibera mu nteko ishinga amategeko, kuri iyi nshuro ya 13, umushyikirano wabereye ahazwi nka Camp Kigali mu Mujyi wa Kigali.
Insangamanyatsiko y’umushyikirano wa 2015, iragira iti “Guhitamo kw’Abanyarwanda ni wo musingi w’iterambere n’agaciro by’u Rwanda.”
Umushyikirano ni inama iteganwa n’Itegeko Nshinga (Ingingo ya 168) akaba ari urubuga ruha Abanyarwanda uburyo bwo kujya impaka ku byerekeye uko Igihugu n’Ubuyobozi bw’ibanze bimeze ndetse n’ibyerekeye ubumwe bw’Abanyarwanda. Serivisi za Minisitiri w’Intebe ni zo zifite inshingano yo guhuza ibikorwa by’Umushyikirano.
Iba buri mwaka ikayoborwa na Perezida wa Repubulika.
Uretse Abateraniye ahagiye kubera iyi nama, hirya no hino mu gihugu naho Abanyarwanda batandukanye bagiye bajya ahantu hamwe, ku buryo bari butange ibitekerezo.
Uyu mushyikrano wabaye mu mwaka wa 2014 wari wafatiwemo imyanzuro 20, gusa 17 niyo yeshejwe mu buryo bushimishije.
Minisitiri w’ubutegetsi bw’Igihugu Francis Kaboneka, aravuga ko umwanzuro wagoranye cyane, ujyanye n’uko byari byemejwe ko hagiye kubakwa imijyi 6 yunganira umujyi wa Kigali, gusa ngo ntabwo byashobotse neza.
Kaboneka yagize ati“kubera ikibazo cy’ubushobozi buke bujyanye n’amafaranga, ntabwo byashobotse, gusa icyakwishimirwa ni uko iyo mijyi yamaze gukorerwa igishushanyo mbonera, kandi amafaranga arimo kugenda aboneka.”
Ikinyamakuru Izuba Rirashe kirakomeza kubagezaho uko iyi nama y’’igihugu y’umushyikirano ya 13 ikomeza kugenda.


text:
Ijambo ry’Imana naryo rero ntirihwema gukangurira abantu gukora cyane ndetse rikanagaragaza uko byagendekera umuntu wanga gukora. Ibi ni bimwe mu bigaragaza kamere y’Imana idakunda ibigwari cyangwa abantu bashaka kurya ibyo batavunikiye.
Ese mu by’ukuri, ni iki Bibiliya ivuga ku kintu kijyanye n’umurimo (Gukora)?
Abakorosayi 3:23 – Ibyo mukora byose mubikore mubikuye ku mutima, nk’abakorera Shobuja mukuru badakorera abantu.
Uyu murongo ugaragaza uburyo umuntu agomba gukora nk’ukorera igihembo ariko nanone akorera umuntu ufite igitinyiro. Usaba kandi gukora akazi ugakunze nk’uko bigaragara ngo “ubikuye ku mutima”
Imigani 10:4-Ukoresha ukuboko kudeha azakena, Ariko ukuboko k’umunyamwete gutera ubukire.
Uyu murongo ukangurira ikiremwa muntu gukora cyane ashyizeho umwete. Aha bisobanura ko mu gihe umuntu agaragaje ubunebwe cyangwa kudakorana umwete nta kabuza ntacyo azasarura. Aka wa mugani w’Abanyarwanda ngo ”ubibye ibitotsi asarura ingonera.”
Ibyakozwe n’intumwa 20:35– Nababereye icyitegererezo muri byose, yuko ari ko namwe mukwiriye gukora imirimo ngo mubone uko mufasha abadakomeye, no kwibuka amagambo Umwami Yesu yavuze ati ‘Gutanga guhesha umugisha kuruta guhabwa.’ ”
Uyu murongo ukangurira abantu gukora ariko bagamije gutanga. Si ugukora gusa ngo umuntu yihaze adamarare, ahubwo ko agomba kugenza nk’uko Yesu nawe yagenjeje.
2Abatesaronike3:10-kuko iki ari cyo twabategetse tukiri kumwe namwe, ngo umuntu wese wanga gukora ntakarye.
Biliya itegeka umuntu udakora nta mpamvu afite zigaragara ko atagomba kurya. Aha ibivuga kuko iteganyiriza umuntu gukora cyane kugirango abashe kubona ibimutunga abeho nk’uko twabibonye mu mirongo yabanje.
Abefeso4:28- Uwibaga ntakongere kwiba, ahubwo akore imirimo akoreshe amaboko ibyiza, kugira ngo abone ibyo gufasha umukene.
Bibiliya ikomeza ibuzanya kwanduranya cyangwa gukorakora mu gihe ufite amaboko ahubwo igasaba abantu gukoresha imbaraga z’intoki zabo.
Itangiriro 2:15-Uwiteka Imana ijyana wa muntu, imushyira muri iyo ngobyi yo muri Edeni, ngo ahingire ibirimo, ayirinde.
Impanuro z’Imana ku kijyanye no gukora zihera mu gitabo cy’Itangiriro ubwo yari imaze gushyira Adam mu ngobyi ya Eden ngo akorere igiti kirimo ndetse yite no ku nyamaswa bityo nawe abone ibimutunga.
Ni byiza ko Ijambo ry’imana rikurikizwa hatirengagijwe na kimwe kuko ibivugwamo byose bibereyeho kuzanira mwene Adam ibyiza.
NIBA HARIGITEKEREZO UFITE NTIWIBAGIRWE KUGISIGA AHABIGENEWE,NIBA HARI IKINDI WIFUZAKO TWAGUSOBANURIRA KITUGEZEHO TURAGISUBIZA.
http://www.irwanda.rw/show.php?id=5832fa7d0989e
http://www.irwanda.rw/show.php?id=5832fa7d0989e
http://www.irwanda.rw/show.php?id=5832fa7d0989e
311 Views
Kwamamaza


text:
Igihembo mpuzamahanga cyitiriwe Nobel cyizwi ku izina rya Prix Nobel cyangwa Nobel Prize ni gihembo gikomeye ku isi gitangwa buri mwaka...
Ubwo hizihizwaga umunsi w’abakozi t wabaye tariki ya 1 Gicurasi 2017 abakozi b’Akarere ka Nyagatare kuva ku rwego rw’Akagari bahuriye hamwe mu...
Tariki ya 4 Gicurasi 2017, Ubwo Minisitiri w’Ingabo Jenerali Kabarebe James yatangizaga ibikorwa bya hariwe ingabo z’igihugu ( Army Week) mu karere...
Mu Murenge wa Kabarore, Akarere ka Gatsibo, habarizwa uruganda rukora inkweto zigezweho n’ibindi bikomoka ku ruhu, Uru ruganda ruzwi ku izina rya...
Abapolisi b’u Rwanda 36 bari mu butumwa bw’amahoro mu gihugu cya Central African Republic (CAR) bashinzwe imirimo itandukanye irimo kugenzura iyubahirizwa ry’ubu...
Hlomela Bucwa ni umukobwa ukiri muto ariko uri mu bayobozi bakomeye muri iki gihugu kuko afite ku myaka 24 akaba ari mu...
Kuri uyu wa Gatatu taliki ya 15 Werurwe 2017 CLADHO yateguye inama yahuje imiryango iharanira uburenganzira bwa muntu , Ibigo by’imari ndetse...
Umurenge wa Kimisagara, ni umwe mu mirenge igize Akarere ka Nyarugenge, uri mu mujyi rwagati. Imiterere y’uyu murenge ugizwe ahanini n’imisozi miremire...
Atangiza ku mugaragaro igihembwe cy’ihinga 2017B umuyobozi w’Akarere ka Nyagatare, Mupenzi Georges, yakanguriye abahinzi gukora ubuhinzi bw’umwuga kuko ari bwo n’umusaruro wiyongera...
Nkuko Radiyo mpuzamahanga y’abafransa RFI ibitangaza, uyu mugore uvugwaho kuba ashaka kwiyamamariza gusimbura uwahoze ari umugabo we Jacob Zuma, ntajya ahisha ibyifuzo...


text:
Minisiteri y’Imari n’Igenamigambi (MINECOFIN) ivuga ko raporo y’umugenzuzi w’imari ya Leta igaragaza ko ibigo bya Leta bikigaragaramo imikorere idahwitse irimo guhombya Leta ari mirongo ine ku ijana, ubu iki kibazo bikaba kigiye guhagurukirwa.
Mu gukemura iki kibazo iyi Minisiteri ifatanyiije n’ikigo cy’Igihugu cy’ababaruramari b’umwuga (ICPAR) bari guhugura abayobozi bakuru b’ibigo bya Leta ibagaragariza amwe mu makosa bagomba kwirinda kugira ngo badakomeza guta Leta mu bihombo.
Muri ayo makosa harimo uburangare, kudakurikirana imishinga yatangijwe, gutangiza imishinga idakorewe inyigo neza n’ibindi..
Umubaruramari mukuru ku rwego rw’Igihugu Marcel Mukeshimana yagize ati “Icyo turi gukora ni ukubasobanurira, tukababwira ni ibiki bagomba gukora nk’abantu bari mu nama y’ubutegetsi y’ibigo bya Leta kugira ngo birinde kwangiza umutungo w’igihugu, tubasobanurire ibibazo nyamukuru bihari, ibibazo byagaragaye byinshi mu buryo batanga amasoko, mu buryo bakurikirana imishinga bari gukoraho, tukabereka ayo makosa aho aturuka n’uburyo bashobora kuyirinda”.
Uyu muyobozi avuga ko usanga abayobozi bamwe na bamwe b’ibigo bya Leta atari abacungamari b’umwuga kuko baba barize ibindi bintu, MINECOFIN ikaba igomba kubaha ubumenyi bw’ibanze mu by’icungamutungo.
Kugeza ubu ibigo bya Leta byitwara neza mu gukoresha neza umutungo wa Leta biri ku kigero cya 60% mu gihe mu mwaka wa 2008 byari ku kigero cya 2%, ikintu MINECOFIN yishimira inagaragaza ko hari icyizere ko bazagera ku 100%.
Umubaruramari mukuru w’Igihugu Marcel Mukeshimana yagize ati “ Mu mwaka wa 2008 twari dufite ibigo 2% bya Leta bicunga umutungo neza, ubu dufite 60% ni ikigaragaza imbaraga zashyizwemo kandi zizakomeza gushyirwamo ku buryo tuzageza ubwo nta kigo cya Leta kizongera gukoresha nabi umutungo w’Igihugu”
Liliane Mupende, umukozi w’kigo cy’Igihugu cy’Imirimo imwe n’imwe ifitiye Igihugu Akamaro (RURA) yemeza ko aya mahugurwa bahawe na MINECOFIN yamugiriye akamaro, ati “Namenye ko nubwo turi mu nzego z’ubuyobozi z’ibigo bya Leta ntabwo Leta igomba guhomba, tugomba kugeza ku baturage ibyo badukeneyeho ariko na none twungukira Leta. Rimwe na rimwe hari ubwo dutangiza ibikorwa tutabitekerejeho neza, hatabayeho kumenya ibyo tugiye gukora ni byo byifuzwa n’abaturage cyangwa ni cyo cyifuzwa n’abakiriya tugiye kugezaho serivisi zitandukanye cyangwa se tubikora kubera ko gusa ari ikintu twatekerejeho”
Minisiteri y’Imari n’Igenamigambi ivuga ko iteganya no guhugura ababaruramari b’ibigo bya Leta nyuma yo guhugura abayobozi,mu rwego rwo kurushaho kwirinda ikoreshwa nabi ry’umutungo wa Leta.
Bimwe mu bituma Leta ihomba harimo ubumenyi buke bw’abashinzwe umutungo, uburangare, kunyereza umutungo ku bushake ndetse no gufata ibyemezo bitagiweho inama


text:
ISOMO RYA MBERE
Igitabo cy’Ibyahishuriwe Yohani Intumwa
(Hish 20, 1-4.11-15 ; 21, 1-2)
Jyewe Yohani, 20,1mbona umumalayika wamanukaga mu ijuru, afite mu kiganza urufunguzo rw’ikuzimu n’umunyururu munini. 2Afata cya Gikoko, Inzoka ya kera na kare, ari yo Sekibi na Sekinyoma, maze arakiboha ngo kigume ku ngoyi imyaka igihumbi. 3Nuko akiroha mu nyenga arahafunga, arahadanangira kugira ngo kitazongera kuyobya amahanga, kuzageza ko hashira imyaka igihumbi ; ariko hanyuma y’ibyo kigomba kuzarekurwa igihe gitoya.
4Mbona kandi intebe ; abaje kuzicaraho bahabwa ububasha bwo guca imanza. Hanyuma mbona abishwe baciwe imitwe, bazize kuba abahamya ba Yezu n’ab’ijambo ry’Imana ; mbona n’abanze gusenga Igikoko n’ishusho yacyo, kandi batigeze bashyirwaho ikimenyetso cyacyo ku gahanga no ku kiganza. Nuko bongera kuba bazima, maze bima ingoma hamwe na Kristu imyaka igihumbi. 11Nuko mbona intebe nini yererana n’Uwari uyicayeho. Isi n’ijuru biramuhunga, ntibyongera kugaragara ukundi. 12Hanyuma mbona abapfuye, abakuru n’abato bari bahagaze imbere y’intebe y’ubwami ; nuko ibitabo birabumburwa. Habumburwa ikindi gitabo ari cyo cy’ubugingo ; maze abapfuye bacirwa imanza hakurikijwe ibikorwa byabo byanditswe muri ibyo bitabo. 13Inyanja irekura abapfuye bayirimo, Urupfu n’Ukuzimu na byo birekura abapfuye byari bifite, maze buri wese acirwa urubanza hakurikijwe ibikorwa bye. 14Nuko Urupfu n’Ukuzimu birohwa mu nyenga y’umuriro. Iyo nyenga y’umuriro rero ni yo rupfu rwa kabiri. 15Kandi n’umuntu wese utari wanditse mu gitabo cy’ubugingo, na we yaroshywe muri iyo nyenga y’umuriro.
21,1Hanyuma mbona ijuru rishya n’isi nshya ; koko rero ijuru rya mbere n’isi ya mbere byari byazimiye, n’inyanja itakiriho. 2Nuko mbona Umurwa mutagatifu, Yeruzalemu nshya yururukaga iva mu ijuru ku Mana, yabukereye nk’umugeni witeguye gusanganira umugabo we.
ZABURI (Zab 84 (83), 2-3, 4, 5-6, 11)
Inyik/ Dore ingoro y’Imana mu bantu !
Uhoraho, Mugaba w’ingabo,
mbega ngo ingoro zawe zirantera ubwuzu !
Umutima wanjye wahogojwe
no gukumbura inkomane z’Uhoraho ;
umutima wanjye n’umubiri wanjye,
biravugiriza impundu Imana Nyir’ubuzima.
Ndetse n’igishwi cyibonera inzu,
n’intashya icyari ishyiramo ibyana byayo,
ku ntambiro zawe, Uhoraho, Mugaba w’ingabo,
Mwami wanjye kandi Mana yanjye !
Hahirwa abatuye mu Ngoro yawe,
bakagusingiza ubudahwema !
Hahirwa abantu bisunga ububasha bwawe,
bahorana umugambi wo kugana Ingoro yawe.
Kuko umunsi umwe mu nkomane zawe,
undutira iyindi igihumbi namara ahandi,
mpisemo kwigumira mu irebe ry’Ingoro y’Imana yanjye,
aho gutura mu mahema y’abagiranabi.
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 21, 29-33)
Muri icyo gihe, Yezu yabwiraga abigishwa be iby’ihindukira rye ; 29nuko abacira umugani ati “Nimwitegereze umutini n’ibindi biti. 30Iyo birabije mumenya ko igihe cy’imbuto cyegereje. 31Namwe rero nimubona ibyo bibaye, muzamenye ko Ingoma y’Imana yegereje. 32Ndababwira ukuri : iki gisekuru ntikizashira ibyo byose bitabaye. 33Ijuru n’isi bizashira, ariko amagambo yanjye ntazashira.”


text:
Ubwo
yagezaga gahunda y’igihugu ku bijyanye n’imyuga n’ubumenyi ngiro ku bagize
inteko ishinga amategeko imitwe yombi, Anasitazi MUREKEZI minisitiri w’intebe
kuri uyu wa gatatu 03 Ukuboza 2014 yatangaje ko abiga imyuga n’ubumenyi-ngiro
bazaruta kure abiga ibindi mu mwaka wa 2017 ho ngo bazava ku kigero cya 39,9
bakagera kuri 60 ku ijana.
Aha
muri SHIKAMA twibajije niba ikibazo u Rwanda rufite cyaba ari umubare munini
w’abafite ibyo bize cyangwa niba ari igipimo cy’ibyo baba barize bityo
tukaboneraho no kwibaza impamvu yaba yabihaye icyerekezo cya 2017.
Igikorwa kigayitse cyo guhindura serayi(cerai) icyitwa tiveti(tvet)
Mbere
yuko FPR inkotanyi biyicaza muri Village Urugwiro muri Nyakanga 1994 nta
munyarwanda n’umwe utari uzi ijambo serayi aho yari kuba aherereye hose mu
gihugu aho umunyeshuri utarabonaga amahirwe yo kwemererwa (Ndrl:dore ko ariko Kolonel
NSEKALIJE Aloys yari yarabyise aho kugira ngo bibe gutsinda) gukomeza
ayisumbuye.
Igihe
abana babaga barangije umwaka wa munani cyangwa uwa karindwi w’amashuri abanza
abo bose bahitaga bayoboka Serayi zabaga zegereye zone babarizwagamo (aha zone
ryabaga ari rimwe mu mashuri atatu cyangwa ane yegeranye ryifashishwaga nko mu
gihe cyo gukora ibizami bisoza umwaka wa munani cyangwa uwa karindwi akenshi ryabaga riri rwagati aho bose bazagera
bitabagoye).
Serayi zatanze ubumenyi ndashyikirwa ku buryo
kugeza ubu ababaji n’abasuderi beza kandi b’abahanga bari mu gakinjiro(FPR
yabatije AGAKIRIRO) n’indi mijyi itandukanye yo mu Rwanda ari bamwe mu
bahavanye ubwo bumenyi aha bikorohera buri wese kubyumva iyo urebye igifaransa umuntu
wize serayi avuga!
Nyuma
y’aho FPR igereye ku butegetsi rero ntawakubwira aho ubumenyi-ngiro ku bantu
batagize amahirwe yo gukomeza amashuri yisumbuye bwaje kurengera kugeza aho
ejobundi mu myaka ya za 2011 haje kuvuka
icyitwa TIVETI ngo kizasiga abize ubumenyingiro bagera ku kigero cya 60
ku ijana mbere y’uko manda ya Paul Kagame irangira.
Muri
SHIKAMA
twabibutsa ko Serayi rwari urwego rw’abatarabashije gukomeza amashuli yabo naho
Tiveti yo ngo ikaba ifite ibyiciro byose kuva kubatazi gusoma kugera ku rwego
rwa kaminuza aho ubu na minisiteri y’uburezi yacitsemo ibice bibiri kuko ubu
abanyeshuri barangiza umwaka wa gatandatu bahabwa Dipolome zidasa aho zimwe ari
iza REB izindi zikaba iza WDA(Workforce Development Authority) ibi bikajyana
n’uko ubu MINEDUC ifite banyamabanga ba Leta babiri.
Ingaruka ikomeye ku muryango nyarwanda kubera guta umurongo w’uburezi
kwa Leta ya FPR
Nk’uko
nabivuze hejuru muri iyi nkuru, umunyeshuri wabaga yarize Serayi yashoboraga
kuba yakwisobanura neza adategwa mu rurimi rw’igifaransa ukagerekaho imirimo
y’amaboko myinshi bagiye bakorera igihugu cyacu twese dukunda, ese byari
ngombwa ko uriya murongo Serayi uzimangatana burundu, cyangwa wari kugumaho izi
ntego zo kugerwaho muri 2017 ukaba wari bube waragezweho muri 2000!
Gusa
aha minisitiri w’intebe arongera agashimangira amakosa yakozwe na FPR inkotanyi
aho avuga ko imyumvire y’ababyeyi n’abanyeshuri ku mashuri y’ubumenyi-ngiro
ikiri hasi kandi nawe atayobewe ko iyo hakomerezwa k’umurongo basanze mu gihugu
byari kuba bihagije ko u Rwanda rwari kuba ari igihugu cy’icyitegererezo mu
bumenyingiro.
Ubu
kubera gutatira umurongo umunyeshuli ararangiza kaminuza mu ishami ryo kubaka atari
yafata umwiko mu ntoki ze, ubwo uvuze mu mashanyarazi ni agahomamunwa aho
ikwirakwiza ry’amashanyarazi mu byaro ibiti bitwara insinga bitangira kugwa batarageza
amashanyarazi aho bayerekeza, n’ibindi byinshi biteye agahinda tutarondoye
byose bikomoka mu kwirengagiza ko imyuga ariryo pfundo ry’iterambere
ry’igihugu.
Mu
gusoza iyi nkuru ntitwabura kwihanganisha abanyarwanda bakundaga imyuga
ntibabashe kubona uko bayiga bitewe na politiki mbi ya FPR inkotanyi ubu
babereye aho birirwa bifashe mapfubyi nta kazi cyangwa baratwawe mu gisoda kubwo
kubura amahitamo biturutse ku butindi n’ubukene twazaniwe n’abavantara batagira
umutima-muntu Magayane yaduciriye ku mayange. Imana ikomeze gufasha
abanyarwanda.
TUYISENGE Garasiyani
Shikamaye.blogspot.com/
Shikama ku
Kuri na Demukarasi(SKUD)


text:
INKURU IVUGA IBYABAYE MU MIBEREHO
“Nabaye byose ku bantu b’ingeri zose”
Mu mwaka wa 1941, data yihanangirije mama ati “nubatizwa, nzaguta!” Iryo terabwoba ntiryabujije mama gufata umwanzuro wo kubatizwa agaragaza ko yiyeguriye Yehova. Data yahise amuta. Icyo gihe nari mfite imyaka umunani gusa.
NARI naramaze gukunda ukuri kwa Bibiliya. Mama yari yarazanye ibitabo by’imfashanyigisho za Bibiliya, kandi nakundaga kubirebamo, cyane cyane ndeba amafoto. Data ntiyashakaga ko mama ambwira ibyo yigaga. Icyakora nagiraga amatsiko, nkamubaza ibibazo byinshi, akanyigisha data adahari. Ibyo byatumye mfata umwanzuro wo kwiyegurira Yehova. Nabatijwe mfite imyaka icumi, mbatirizwa i Blackpool mu Bwongereza, mu mwaka wa 1943.
NTANGIRA GUKORERA YEHOVA
Kuva icyo gihe, jye na mama twajyanaga kubwiriza buri gihe. Twatangazaga ubutumwa bwa Bibiliya dukoresheje fonogarafe. Yabaga ari nini kandi iremereye, ipima ibiro hafi 5. Gerageza gusa n’undeba nkiri umwana muto nyibangatanye!
Igihe nari mfite imyaka 14, nifuzaga gutangira umurimo w’ubupayiniya. Mama yambwiye ko ngomba kubanza kubivuganaho n’umugenzuzi w’akarere (icyo gihe witwaga umukozi w’abavandimwe). Yangiriye inama yo kwiga umwuga uzamfasha kwitunga mu murimo w’ubupayiniya. Numviye iyo nama. Namaze imyaka ibiri nkora, hanyuma ngisha inama undi mugenzuzi w’akarere ku birebana n’umurimo w’ubupayiniya. Yarambwiye ati “wukore!”
Muri Mata 1919, jye na mama twagurishije ibikoresho byo mu nzu, twimukira i Middleton hafi ya Manchester, dutangira gukora umurimo w’ubupayiniya. Nyuma y’amezi ane nashatse umuvandimwe aba ari we dukorana. Ibiro by’ishami byadusabye ko twimukira mu itorero rishya ry’i Irlam. Mama yakoranaga n’undi mushiki wacu mu rindi torero.
Nubwo nari mfite imyaka 17 gusa, jye na mugenzi wanjye twahawe inshingano yo kuyobora amateraniro, kubera ko muri iryo torero rishya abavandimwe bujuje ibisabwa bari bake. Nyuma yaho, nasabwe kwimukira mu itorero ry’i Buxton ryari rifite ababwiriza bake kandi rikeneye gufashwa. Buri gihe mbona ko iyo myitozo nahawe nkiri muto, yanteguriraga inshingano nari kuzasohoza.
Mu mwaka wa 1951, nujuje fomu yo kwiga Ishuri rya Bibiliya rya Watchtower rya Gileyadi. Icyakora, mu Kuboza 1952 nasabwe kujya mu gisirikare. Nasabye gusonerwa kubera ko nari umubwiriza w’igihe cyose, ariko urukiko rwanze kwemera ko ndi umuvugabutumwa, maze runkatira gufungwa amezi atandatu. Igihe nari muri gereza, nabonye ubutumire bwo kujya kwiga ishuri rya 22 rya Gileyadi. Muri Nyakanga 1953, nafashe ubwato bwitwaga Georgic nerekeza i New York.
Ngezeyo, nagiye mu ikoraniro ryabaye mu mwaka wa 1953, ryari rifite umutwe uvuga ngo “Umuryango w’isi nshya.” Hanyuma nafashe gari ya moshi nerekeza i South Lansing ho muri leta ya New York, aho iryo shuri ryari riherereye. Kubera ko nari mfunguwe, nari mfite amafaranga make. Mvuye muri gari ya moshi, byabaye ngombwa ko nguza mugenzi wanjye amafaranga y’itike kugira ngo ntege bisi ingeza i South Lansing.
NJYA GUKORERA UMURIMO MU GIHUGU CY’AMAHANGA
Ishuri rya Gileyadi ryaduhaye imyitozo myiza cyane, yadufashije ‘kuba byose ku bantu b’ingeri zose’ mu murimo w’ubumisiyonari (1 Kor 9:22). Jye n’abandi bavandimwe babiri, ari bo Paul Bruun na Raymond Leach, twoherejwe muri Filipine. Twabanje gutegereza amezi menshi kugira ngo tubone viza. Hanyuma twafashe ubwato tunyura i Rotterdam, twambuka inyanja ya Mediterane, tunyura mu Muyoboro wa Suez, no mu nyanja y’u Buhindi, muri Maleziya no muri Hong Kong, tumara iminsi 47 yose mu nyanja! Amaherezo twageze i Manila ku itariki ya 19 Ugushyingo 1954.
Ubwo noneho twagombaga kwimenyereza kuba mu gihugu gishya, tukabana n’abantu bari bafite imico n’ururimi tutari tumenyereye. Icyakora, twese uko twari batatu twoherejwe mu itorero ryo mu mugi wa Quezon, ahari abantu benshi bavuga icyongereza. Ibyo byatumye amezi atandatu ashira tuzi amagambo make cyane yo mu rurimi rw’igitagaloge. Ariko inshingano twari guhabwa nyuma yaho yari gukemura icyo kibazo.
Umunsi umwe ari muri Gicurasi 1955 ubwo twari dutashye tuvuye kubwiriza, jye n’umuvandimwe Leach twasanze amabaruwa mu cyumba cyacu. Twamenye ko twari twahawe inshingano yo kuba abagenzuzi b’uturere. Nari mfite imyaka 22 gusa, ariko iyo nshingano yampaye ubundi buryo bwo ‘kuba byose ku bantu b’ingeri zose.’
Urugero, disikuru ya mbere natanze maze kuba umugenzuzi w’akarere, nayitangiye imbere y’iduka ry’umudugudu. Naje kumenya ko muri Filipine bari bamenyereye ko disikuru y’abantu bose itangirwa aho abantu benshi bahurira. Iyo nabaga nasuye amatorero, hari igihe natangiraga disikuru mu busitani, mu masoko, imbere y’amazu ya leta, mu bibuga by’umupira, kandi akenshi nazitangiraga mu mahuriro y’imihanda yo mu mugi. Umunsi umwe ndi mu mugi wa San Pablo, imvura nyinshi yambujije gutangira disikuru mu isoko, maze nsaba abavandimwe ko nayitangira mu Nzu y’Ubwami. Nyuma yaho, abavandimwe bambajije niba yakwitwa disikuru y’abantu bose, kandi itatangiwe aho abantu benshi bahurira.
Buri gihe nacumbikirwaga n’abavandimwe. Nubwo amazu yabo yabaga aciriritse, yabaga afite isuku. Incuro nyinshi naryamaga ku mukeka barambuye ku buriri bw’imbaho. Aho biyuhagiriraga ntihabaga ari ahantu hiherereye. Ubwo rero nitoje kogera hanze. Nategaga imodoka, naba ngiye ku birwa ngatega ubwato. Mu gihe namaze muri uwo murimo, sinigeze ntunga imodoka.
Kubwiriza no gusura amatorero byatumye menya igitagaloge. Sinigeze mfata amasomo y’ururimi, ahubwo narwize numva uko abavandimwe baruvuga mu murimo wo kubwiriza no mu materaniro. Abavandimwe bifuzaga kunyigisha, kandi mbashimira ko banyihanganiraga, bakambwiza ukuri.
Uko igihe cyagendaga gihita, nagiye mpabwa inshingano zatumaga ngira ibindi bintu mpindura. Mu mwaka wa 1956, igihe umuvandimwe Nathan Knorr yadusuraga, nahawe inshingano y’amakuru mu ikoraniro. Abavandimwe bishimiye kumfasha kuko ntari mbimenyereye. Hatarashira umwaka, twateguye irindi koraniro, igihe umuvandimwe Frederick Franz wo ku cyicaro gikuru yari yadusuye. Kubera ko nari umugenzuzi w’ikoraniro, nabonye ukuntu umuvandimwe Franz yahitaga amenyerana n’abantu, mbikuramo isomo. Abavandimwe bo muri Filipine bishimiye kubona umuvandimwe Franz atanga disikuru y’abantu bose, yambaye imyambaro gakondo yitwa barong Tagalog.
Igihe nabaga umugenzuzi w’intara, nagombaga kugira ibintu byinshi mpindura. Icyo gihe, twerekanaga filimi yavugaga iby’umuryango w’isi nshya, kandi akenshi twayerekaniraga hanze. Hari igihe udusimba twatubuzaga amahoro. Twabaga dukurikiye urumuri rwa porojegiteri maze tukinjiramo. Nyuma yaho, kudukuramo byabaga bitoroshye! Nubwo kwitegura kwerekana iyo filimi byabaga bigoye, kubona ukuntu abantu bishimiraga kumenya umuryango mpuzamahanga wa Yehova, byabaga bishimishije.
Abapadiri botsaga igitutu abayobozi kugira ngo bataduha uruhushya rwo gukora amakoraniro. Iyo disikuru yabaga yatangiwe hafi ya kiliziya, bavuzaga inzogera kugira ngo barogoye amateraniro yacu. Icyakora umurimo warakomeje, none abantu benshi bo muri utwo turere basenga Yehova.
INSHINGANO ZANSABYE GUHINDURA BYINSHI
Mu mwaka wa 1959, nabonye ibaruwa yamenyeshaga ko nahawe inshingano yo gukora ku biro by’ishami. Aho na ho nahigiye ibintu byinshi. Nyuma y’igihe, nasabwe kujya nsura ibindi bihugu. Muri rumwe muri izo ngendo, namenyanye na Janet Dumond, wari umumisiyonari muri Tayilandi. Twamaze igihe runaka twandikirana maze nyuma yaho turashyingiranwa. Ubu tumaranye imyaka 51 dukorana umurimo twishimye.
Nasuye abagaragu ba Yehova bo mu bihugu 33. Nishimira ko inshingano nahawe mbere yaho, zamfashije kwitegura guhangana n’ingorane zihariye zo gushyikirana n’abantu bo mu bihugu bitandukanye. Gusura ibyo bihugu byamfashije kubona ibintu mu buryo bwagutse. Ikiruta byose, nabonye ukuntu Yehova akunda abantu b’ingeri zose.—Ibyak 10:34, 35.
NDACYAFITE IBYO NGOMBA GUHINDURA
Gukorana n’abavandimwe bo muri Filipine byaranshimishije cyane! Uhereye igihe natangiriye kuhakorera umurimo, umubare w’ababwiriza wikubye hafi incuro icumi. Jye na Janet turacyakorera ku biro by’ishami byo muri Filipine biri mu mugi wa Quezon. Nubwo maze imyaka isaga 60 nkorera umurimo mu gihugu cy’amahanga, ngomba guhora niteguye kugira ibyo mpindura bitewe n’ibyo Yehova asaba. Impinduka ziherutse kuba mu muryango wa Yehova, zasabye ko dukomeza kuba abantu biteguye kugira ibyo duhindura mu murimo dukorera Imana n’abavandimwe.
Twihatiye kwemera ikintu cyose tubona ko ari cyo Yehova ashaka, kandi ibyo byatumye tugira imibereho irangwa no kunyurwa. Nanone twagerageje kugira ibyo duhindura kugira ngo turusheho gukorera abavandimwe. Koko rero, twiyemeje gukomeza ‘kuba byose ku bantu b’ingeri zose,’ igihe cyose Yehova azaba abishaka.


text:
Nta wushobora kuba umugaragu w’abatware babiri
“Nta wushobora kuba umugaragu w’abatware babiri. . . . Ntimushobora kuba abagaragu b’Imana n’ab’Ubutunzi.”—MAT 6:24.
1-3. (a) Ni ibihe bibazo by’ubukungu abenshi bafite muri iki gihe, kandi se bamwe bagerageza kubikemura bate? (Reba ifoto ibimburira iki gice.) (b) Ni iki kibahangayikisha ku birebana no kurera abana babo?
UWITWA Marilyn yaravuze ati “buri gihe umugabo wanjye James yavaga ku kazi ananiwe cyane, ariko amafaranga yakoreraga ntiyashoboraga kugura ibyo twabaga dukeneye buri munsi. * Nashakaga kumworohereza umutwaro, kandi nkamufasha kubonera umuhungu wacu Jimmy bimwe mu bintu byiza abanyeshuri bagenzi be babaga bafite.” Marilyn yashakaga no gufasha bene wabo, kandi akagira icyo azigama. Incuti ze nyinshi zari zarimukiye mu mahanga kugira ngo zibone amafaranga menshi. Ariko igihe na we yatekerezaga kwimuka, yagize imitima ibiri. Kubera iki?
2 Marilyn yatinyaga gusiga umuryango we yakundaga no kureka gahunda nziza yo mu buryo bw’umwuka bari bafite. Ariko yaratekerezaga ati “hari abandi bagiye mu mahanga bamarayo igihe runaka, kandi ubona imiryango yabo isa n’aho nta cyo ibaye mu buryo bw’umwuka.” Icyakora yibazaga uko yari kurera Jimmy atari kumwe na we. Ese yari gushobora kurerera umwana we kuri interineti, ‘amuhana’ kandi amwigisha inzira za Yehova?—Efe 6:4.
3 Marilyn yashatse abo agisha inama. Umugabo we ntiyashakaga ko agenda, nubwo yavuze ko ahisemo kugenda atamubuza. Abasaza n’abandi mu itorero bamugiriye inama yo kutagenda, ariko hari bashiki bacu bamwe babimushishikarizaga. Baramubwiraga bati “niba ukunda umuryango wawe, uzagenda. Ntibizakubuza gukomeza gukorera Yehova.” Nubwo Marilyn yari agifite imitima ibiri, yasezeye kuri James na Jimmy maze ajya gushaka akazi mu mahanga. Ajya kugenda yarababwiye ati “muhumure sinzatinda.”
INSHINGANO Z’UMURYANGO N’AMAHAME YA BIBILIYA
4. Kuki abantu benshi bimukira mu bindi bihugu, kandi se incuro nyinshi ni nde usigara arera abana babo?
4 Yehova ntiyifuza ko abagize ubwoko bwe babaho mu bukene, kandi kuva kera abagaragu be bajyaga bimuka kugira ngo bakemure ibibazo by’ubukene (Zab 37:25; Imig 30:8). Umukurambere Yakobo yohereje abahungu be muri Egiputa kugurayo ibyokurya kugira ngo baticwa n’inzara * (Intang 42:1, 2). Muri iki gihe, abantu benshi bimukira mu bindi bihugu ntibajyanwa n’ikibazo cy’inzara, ahubwo bashobora kujyanwa n’uko bafite amadeni menshi. Abandi bo baba bifuza gusa ko imiryango yabo irushaho kugira ubuzima bwiza. Kugira ngo abantu benshi baba mu bihugu bifite ibibazo by’ubukungu bagere kuri iyo ntego, bahitamo gusiga imiryango yabo bakimukira mu kandi gace, cyangwa bakajya mu kindi gihugu. Incuro nyinshi basigira abana babo bato uwo bashakanye, undi mwana wabo mukuru, ba sekuru, abandi bene wabo cyangwa incuti zabo. Nubwo abenshi mu bimukira mu bindi bihugu bababazwa no gusiga abo bashakanye cyangwa abana babo, baba bumva ko nta kundi babigenza.
5, 6. (a) Ni iki Yesu yigishije ku birebana no kugira ibyishimo n’umutekano? (b) Yesu yigishije abigishwa be gusenga basaba iki? (c) Imigisha Yehova aduha iba ikubiyemo iki?
5 Mu gihe cya Yesu nabwo abantu benshi bari bakennye, kandi wenda bumvaga ko bari kurushaho kugira ibyishimo bakanabaho neza iyo baza kugira amafaranga menshi (Mar 14:7). Ariko Yesu yashakaga ko abantu biringira ikindi kitari amafaranga. Yashakaga ko biringira Yehova, we utanga imigisha y’iteka. Mu Kibwiriza cye cyo ku Musozi, yasobanuye ko ibyishimo nyakuri n’umutekano bidaturuka ku byo dutunze cyangwa ku mihati dushyiraho, ahubwo ko bituruka ku bucuti dufitanye na Data wo mu ijuru.
6 Mu isengesho ntangarugero rya Yesu, ntiyatwigishije gusenga dusaba kubaho neza, ahubwo yatwigishije gusaba ibyo dukenera buri munsi, ni ukuvuga “ibyokurya by’uyu munsi.” Yabwiye abari bamuteze amatwi ati “nimureke kwibikira ubutunzi mu isi. . . . Ahubwo mwibikire ubutunzi mu ijuru” (Mat 6:9, 11, 19, 20). Dushobora kwiringira ko Yehova azaduha imigisha nk’uko abidusezeranya. Imigisha Imana iduha iba ikubiyemo ibirenze kwemerwa na yo. Iba igaragaza ko izajya iduha ibyo dukenera koko. Koko rero, uburyo bumwe rukumbi bwo kubona ibyishimo nyakuri n’umutekano ni ukwiringira Data utwitaho aho kwiringira amafaranga.—Soma muri Matayo 6:24, 25, 31-34.
7. (a) Ni nde Yehova yahaye inshingano yo kurera abana? (b) Kuki ababyeyi bombi bagomba kugira uruhare mu kurera abana babo?
7 ‘Gushaka mbere na mbere gukiranuka kw’Imana’ bikubiyemo kubona inshingano dufite mu muryango nk’uko Yehova azibona. Amategeko ya Mose akubiyemo ihame rireba Abakristo ry’uko ababyeyi bagomba kwigisha abana babo ibintu by’umwuka. (Soma mu Gutegeka kwa Kabiri 6:6, 7.) Iyo nshingano Imana yayihaye ababyeyi, ntiyayihaye ba sekuru b’abana cyangwa undi muntu uwo ari we wese. Umwami Salomo yaravuze ati “mwana wanjye, jya utega amatwi impanuro za so kandi ntukareke icyo nyoko agutegeka” (Imig 1:8). Yehova yifuza ko abagize umuryango baba hamwe kugira ngo ababyeyi bombi bigishe abana babo kandi babayobore (Imig 31:10, 27, 28). Iyo abana bumva ababyeyi babo bavuga ibyerekeye Yehova buri munsi kandi bakabona ukuntu bamukorera, bishobora gutuma bakurikiza urugero rwabo.
INGARUKA ZIBA ZITITEZWE
8, 9. (a) Ni irihe hinduka riba iyo umubyeyi atabana n’abagize umuryango we? (b) Iyo abagize umuryango batabana, bigira izihe ngaruka mu byiyumvo byabo no mu birebana n’umuco?
8 Mbere y’uko abantu bimukira mu mahanga, bagerageza kureba ibibazo bishobora kuvuka n’icyo bizabasaba, ariko bake ni bo babona ingaruka zose zizaterwa no gusiga imiryango yabo (Imig 22:3). * Marilyn akimara kugenda, yatangiye kubabazwa n’uko yasize umuryango we. Umugabo we n’umwana we, na bo bumvaga bababajwe n’uko yabasize. Umwana we Jimmy yakomezaga kumubaza ati “kuki wansize?” Nubwo Marilyn yateganyaga kumara amezi make gusa mu mahanga, yaje kumarayo imyaka, kandi uko igihe cyagendaga gihita yabonaga ko abagize umuryango we bagendaga bahinduka. Jimmy ntiyari akimuvugisha kenshi, kandi ntiyari akimubwira uko yiyumvaga. Yavuganye agahinda ati “urukundo yankundaga rwari rwarayoyotse.”
9 Iyo ababyeyi n’abana batabana, bashobora kwangirika mu byiyumvo no mu birebana n’umuco. * Iyo abana bakiri bato cyane kandi bakamara igihe kirekire batabana n’umubyeyi, birushaho kuba bibi. Marilyn yasobanuriye Jimmy ko icyatumye agenda ari uko yashakaga kumufasha. Ariko Jimmy we yumvaga ko nyina yari yaramutaye. Mu mizo ya mbere, yarakazwaga n’uko adahari. Ariko nyuma yaho iyo yazaga kubasura, yarakazwaga n’uko yaje. Nk’uko bimeze ku bana benshi batabana n’ababyeyi babo, Jimmy yumvaga atagikwiriye kumvira nyina no kumukunda.—Soma mu Migani 29:15.
10. (a) Iyo ababyeyi bahaye abana babo ibintu aho kumarana na bo igihe no kubitaho, bishobora kugira izihe ngaruka ku bana? (b) Ni iki kibura iyo umubyeyi agerageje kurera umwana we batabana?
10 Kubera ko Marilyn yari yarasize Jimmy, yageragezaga kumushimisha amwoherereza amafaranga n’impano. Ariko yaje kubona ko yarimo yitandukanya n’umuhungu we, kandi ko yamwigishaga gukunda amafaranga aho gukunda umuryango we na Yehova (Imig 22:6). Jimmy yajyaga amubwira ati “ntuzagaruke, ahubwo ujye unyoherereza ibintu.” Marilyn yatangiye kubona ko atashoboraga kurera umuhungu we amwandikira amabaruwa, amuterefona cyangwa aganira na we kuri interineti barebana. Yaravuze ati “ntiwahoberera umwana wawe kuri interineti cyangwa ngo umusome agiye kuryama.”
11. (a) Kujya gukorera akazi mu mahanga bigira izihe ngaruka ku ishyingiranwa? (b) Ni iki cyatumye mushiki wacu abona ko yagombaga gutaha agasanga umuryango we?
11 Imishyikirano Marilyn yari afitanye na Yehova n’iyo yari afitanye n’umugabo we James na yo yarahazahariye. Yajyaga mu materaniro kandi akabwiriza umunsi umwe gusa mu cyumweru cyangwa ntanawubone, kandi yahoraga ahanganye n’umukoresha we washakaga ko baryamana. Kubera ko Marilyn na James batari kumwe kugira ngo baterane inkunga mu gihe babaga bafite ibibazo, buri wese yatangiye gukundana n’undi muntu kandi habuze gato ngo bombi bakore icyaha cy’ubusambanyi. Marilyn yaje kubona ko nubwo we n’umugabo we batakoze icyo cyaha, kuba batarabanaga byatumaga badakurikiza inama yo muri Bibiliya yo kwita ku byo buri wese yabaga akeneye mu birebana n’ibyiyumvo no mu birebana n’imibonano mpuzabitsina. Ntibashoboraga kubwirana ibitekerezo bibajemo, kurebana cyangwa ngo umwe asekere undi nk’uko byagenda bari kumwe. Ntibashoboraga gukoranaho, guhoberana, ‘kugaragarizanya urukundo’ cyangwa ngo buri wese ahe mugenzi we ibyo “amugomba” (Ind 1:2; 1 Kor 7:3, 5). Ikindi kandi, ntibashoboraga gufatanyiriza hamwe gukorera Yehova mu rwego rw’umuryango. Marilyn yaravuze ati “igihe mu ikoraniro bavugaga ko gahunda y’iby’umwuka mu muryango ihoraho ari ngombwa kugira ngo tuzarokoke umunsi ukomeye wa Yehova, nahise numva ko nagombaga gusubira mu rugo. Nagombaga kongera kubaka umuryango wanjye, kandi nkongera kugirana imishyikirano myiza na Yehova.”
INAMA NZIZA N’INAMA MBI
12. Ni iyihe nama yo mu Byanditswe yahabwa abatabana n’imiryango yabo?
12 Igihe Marilyn yafataga umwanzuro wo gutaha, bamwe bamugiriye inama nziza, abandi bamugira inama mbi. Abasaza b’itorero yateraniragamo mu mahanga baramushimye bitewe n’ukwizera n’ubutwari yari agaragaje. Ariko abandi bari barasize abo bashakanye n’imiryango yabo bakajya mu mahanga nka we, ntibamushimye. Aho gukurikiza urugero rwe, bagerageje kumuca intege. Baramubwiraga bati “mu gihe gito uzaba ugarutse. Nusubira mu rugo muzabaho mute?” Aho kugira ngo Abakristo bavuge amagambo nk’ayo aca intege, bagombye gushishikariza ‘abagore bakiri bato gukunda abagabo babo n’abana babo no gukorera ingo zabo, kugira ngo ijambo ry’Imana ridatukwa.’—Soma muri Tito 2:3-5.
13, 14. Kuki kwanga gukora ibyo bene wacu baba bifuza bisaba ukwizera? Tanga urugero.
13 Abimukira benshi baba barakuriye mu mico ituma baha agaciro kenshi imigenzo kandi bakubaha cyane bene wabo, cyane cyane ababyeyi babo, bakabirutisha ibindi bintu byose. Iyo Umukristo yanze gukurikiza imigenzo ikurikizwa na benshi cyangwa akanga gukora ibyo umuryango we wifuza agamije gushimisha Yehova, biba bigaragaza ko afite ukwizera gukomeye.
14 Reka turebe uko byagendekeye Carin. Yagize ati “igihe umuhungu wanjye Don yavukaga, jye n’umugabo wanjye twakoreraga mu muhanga, kandi hari hashize igihe gito ntangiye kwiga Bibiliya. Bene wacu bose bari biteze ko nohereza Don mu rugo akarerwa n’ababyeyi banjye kugeza igihe twari kuba tumaze kubona amafaranga.” Igihe Carin yavugaga akomeje ko ashaka kwirerera Don, bene wabo harimo n’umugabo we, bavuze ko ari umunebwe kandi baramuseka. Carin yaravuze ati “mvugishije ukuri, icyo gihe sinari nsobanukiwe neza impamvu ntagombaga kureka Don akajya kubana n’ababyeyi banjye mu gihe cy’imyaka runaka. Ariko nari nzi ko twebwe ababyeyi be ari twe Yehova yahaye inshingano yo kumurera.” Igihe Carin yongeraga gutwita, umugabo we utarizeraga yamusabye kuyivanamo. Umwanzuro mwiza Carin yari yarafashe mbere yaho wari waratumye agira ukwizera gukomeye, kandi icyo gihe nabwo yashikamye kuri Yehova. Ubu we n’umugabo we n’abana babo bishimira kuba barakomeje kuba hamwe. Iyo Carin aza kohereza umwe mu bana babo cyangwa bombi kugira ngo barerwe n’abandi, ntibari kugira ibyishimo nk’ibyo bafite ubu.
15, 16. (a) Sobanura uko byagendekeye mushiki wacu utararezwe n’ababyeyi be. (b) Kuki yafashe umwanzuro wo kutemera ko umukobwa we arerwa n’abandi?
15 Umuhamya witwa Vicky yaravuze ati “hari imyaka runaka namaze nderwa na nyogokuru, mu gihe murumuna wanjye we yarerwaga n’ababyeyi banjye. Igihe nasubiraga kubana n’ababyeyi banjye, uko nababonaga byari byarahindutse. Murumuna wanjye yabavugishaga yisanzuye, akabahobera, kandi yari incuti yabo. Jye numvaga ntabisanzuyeho, kandi n’igihe nari maze kuba mukuru, kubagaragariza ibyiyumvo byarangoraga. Jye na murumuna wanjye twijeje ababyeyi bacu ko tuzabitaho igihe bazaba bamaze gusaza. Ariko nzabikora bitewe gusa n’uko ari inshingano yanjye, mu gihe murumuna wanjye we azabikora bitewe n’uko abakunda.”
16 Vicky akomeza agira ati “ubu mama yifuza ko mwoherereza umukobwa wanjye ngo amunderere nk’uko yari yaranyohereje kwa nyina. Nabyanze mu kinyabupfura. Jye n’umugabo wanjye twifuza kurera umwana wacu tumwigisha inzira za Yehova. Nanone kandi, sinifuza ko umukobwa wanjye yazanyanga.” Vicky yabonye ko iyo umuntu ashyize Yehova n’amahame ye mu mwanya wa mbere akabirutisha gushaka ubutunzi no gukora ibyo bene wabo bifuza, ari bwo agira icyo ageraho. Yesu yabivuze neza agira ati “nta wushobora kuba umugaragu w’abatware babiri,” ngo akorere Imana n’Ubutunzi.—Mat 6:24; Kuva 23:2.
YEHOVA ATUMA IMIHATI YACU ‘IGIRA ICYO IGERAHO’
17, 18. (a) Ni ayahe mahitamo Abakristo baba bagomba kugira? (b) Ni ibihe bibazo tuzasuzuma mu gice gikurikira?
17 Data Yehova yiyemeje kuzadufasha kubona ibyo mu by’ukuri dukenera, niba dushaka mbere na mbere Ubwami bwe no gukiranuka kwe (Mat 6:33). Ku bw’ibyo, buri gihe Abakristo b’ukuri baba bagomba kugira amahitamo. Ndetse n’iyo duhanganye n’ibibazo bikomeye cyane, buri gihe tuba dushobora gushimisha Yehova no gukurikiza amahame ya Bibiliya. Adusezeranya ko azajya ‘aducira akanzu.’ (Soma mu 1 Abakorinto 10:13.) Iyo ‘dutegereje’ Yehova twihanganye, ‘tukamwishingikirizaho’ tumusaba ubwenge n’ubuyobozi, kandi tugakurikiza amategeko ye n’amahame ye, ni bwo ‘agira icyo adukorera’ (Zab 37:5, 7). Yehova azabona imihati dushyiraho dushaka kumukorera we wenyine, maze aduhe ibyo dukenera byose. Nitumushyira mu mwanya wa mbere, azatuma ubuzima bwacu ‘bugenda neza.’—Gereranya n’Intangiriro 39:3.
18 Hakorwa iki kugira ngo ibibazo byatewe no kutaba hamwe bibonerwe umuti? Ni ibihe bintu twakora kugira ngo dutunge imiryango yacu, bitabaye ngombwa ko dutandukana na yo? Kandi se, twafasha abandi dute gufata imyanzuro myiza mu birebana n’ibyo? Tuzasuzuma ibyo bibazo mu gice gikurikira.
^ par. 1 Amazina yarahinduwe.
^ par. 4 Iyo abahungu ba Yakobo bajyaga muri Egiputa, bashobora kuba bataramaraga ibyumweru birenze bitatu batari kumwe n’imiryango yabo. Nyuma yaho ubwo Yakobo n’abahungu be bimukiraga muri Egiputa, bajyanye abagore babo n’abana babo.—Intang 46:6, 7.
^ par. 8 Reba ingingo igira iti “Ese abimukira babona ibyo baba biteze?,” mu igazeti ya Nimukanguke! yo muri Gashyantare 2013.
^ par. 9 Raporo zituruka mu bihugu byinshi zigaragaza ko iyo umuntu asize uwo bashakanye cyangwa abana be akajya gukorera mu mahanga, bituma havuka ibibazo bikomeye. Muri ibyo bibazo harimo ubusambanyi bukorwa n’umwe mu bashakanye cyangwa bombi, kuryamana n’abo bahuje ibitsina, cyangwa kuryamana n’abo bafitanye isano. Abana bashobora kugira ibibazo ku ishuri, bakaba abanyarugomo, bagahangayika, bakiheba cyangwa bagashaka kwiyahura.


text:
Ese Yesu yapfiriye ku musaraba?
Icyo Bibiliya ibivugaho
Abantu benshi babona ko umusaraba ari ikimenyetso kiranga Ubukristo. Ariko kandi, Bibiliya ntigaragaza neza ikintu Yesu yapfiriyeho. Ku bw’ibyo, nta wamenya neza uko cyari giteye. Nubwo bimeze bityo ariko, Bibiliya igaragaza ko Yesu yapfiriye ku giti gihagaze, aho kuba ku musaraba.
Akenshi iyo Bibiliya ishaka kuvuga ikintu Yesu yapfiriyeho, ikoresha ijambo ry’ikigiriki stau·ros′ (Matayo 27:40; Yohana 19:17). Nubwo akenshi abahinduzi bakoresha ijambo umusaraba bashaka kuvuga stau·ros′, intiti nyinshi zemeza ko iryo jambo risobanura “igiti gihagaze.” * Hari inkoranyamagambo yagize iti “nta na rimwe ijambo stau·ros′ rijya risobanura ibiti bibiri biteranyije, bikoze imfuruka iyo ari yo yose.—A Critical Lexicon and Concordance to the English and Greek New Testament.
Nanone Bibiliya ikoresha ijambo xy′lon risobanura kimwe na stau·ros′ (Ibyakozwe 5:
Ese gukoresha umusaraba Imana irabyemera?
Uko igikoresho Yesu yapfiriyeho cyaba kimeze kose, ibimenyetso bikurikira n’imirongo ya Bibiliya bigaragaza ko tutagombye gukoresha umusaraba.
Imana ntiyemera ko tuyisenga dukoresheje amashusho cyangwa ibimenyetso, hakubiyemo n’umusaraba. Imana yategetse Abisirayeli kudakoresha ‘ishusho y’ikintu icyo ari cyo cyose’ mu gihe basenga. Abakristo na bo barabwiwe bati “muhunge ibikorwa byo gusenga ibigirwamana.”
—Gutegeka kwa Kabiri 4: 15-19; 1 Abakorinto 10: 14.
Abakristo bo mu kinyejana cya mbere ntibakoreshaga umusaraba. * Abakristo bose bagombye gukurikiza inyigisho z’intumwa n’urugero zabasigiye.
—2 Abatesalonike 2: 15.
Gukoresha umusaraba bifite inkomoko ya gipagani. * Nyuma y’imyaka ibarirwa mu magana Yesu apfuye, igihe amadini yatangiraga gutandukira inyigisho ze, abayoboke bashya bayo bahabwaga uburenganzira busesuye bwo gukomeza gukoresha “amashusho yabo n’ibimenyetso byabo bya gipagani,” hakubiyemo n’umusaraba. Icyakora, Bibiliya ntiyemera ko Abakristo bakoresha ibimenyetso bya gipagani, bagamije kunguka abayoboke bashya.
—2 Abakorinto 6: 17.
^ par. 4 Reba ibitabo bikurikira: New Bible Dictionary, Third Edition, edited by D. R. W. Wood, ipaji ya 245; Theological Dictionary of the New Testament, Volume VII, ipaji ya 572; The International Standard Bible Encyclopedia, Revised Edition, Volume 1, ipaji ya 825; na The Imperial Bible-Dictionary, Volume II, ipaji ya 84.
^ par. 5 Reba ibitabo bikurikira: The Expanded Vine’s Expository Dictionary of New Testament Words, ipaji ya 1165, by W.E. Vine, edited by John R. Kohlenberger III, ©1984, A Greek-English Lexicon, by Liddell na Scott, Ninth Edition, ipaji ya 1191-
^ par. 9 Reba ibitabo bikurikira: Encyclopædia Britannica, 2003, entry “Cross; The Cross
^ par. 10 Reba ibitabo bikurikira: The Encyclopedia of Religion, Volume 4, ipaji ya 165; The Encyclopedia Americana, Volume 8, ipaji ya 246; na Symbols Around Us, ipaji ya 205-


text:
Bamwe mu banyeshuri bize muri Kaminuza y’u Rwanda Koleji y’Uburezi bavuga ko idakwiye gukomeza gusesagura amafaranga ku banyeshuri barangiza ntibabone icyo bakora ku isoko ry’umurimo.
Abo banyeshuri bavuga ko bize mu gashami kitwa Foundations, Management and Curriculum studies, kigisha abanyeshuri bazigisha mu mashuri yisumbuye azwi nka TTC, ategura abanyeshuri bagomba kuvamo abarimu bigisha mu mashuri abanza.
Si abo banyeshuri gusa bavuga ibyo, kuko n’abize mu kandi gashami gategura abarimu bagomba kwigisha mu mashuri y’inshuke na bo icyo kibazo bagifite.
Bavuga ko ugereranyije n’abarangiza muri ako gashami ndetse n’umubare w’amashuri bagomba kwigishaho ngo usanga hari itandukaniro rinini cyane.
Kugeza ubu mu Rwanda hose amashuri ahari aba banyeshuri baba bagomba kwigishamo ni 16 gusa mu gihe muri uyu mwaka wa 2016 harangije abarenga 100.
Aba banyeshuri bavuga ko muri ayo mashuri ya za TTC bigoye kubonamo umwanya na cyane ko hari abandi basanzwe bigishamo.
Musabyiamana Francois umwe muri bo yagize ati “Muri iki gihugu TTC ni nkeya kandi twarangije turenga ijana, imbere yacu hari izindi promotion 2, no muri kaminza hari abandi bari kwiga ibyo twize none turibaza niba TTC ari 16, ko buri mwaka badakenera nibura abarimu 10 izo dipolome zizaduhesha akazi hehe? Ikindi kibazo nta n’ahantu tujya dusoma amatangazo y’akazi ngo tubone bazisabye. Ubu ndimo ndareba nkasanga ibintu nize nkabona ntacyo biri kumarira ndetse n’abavandimwe banjye, mu gihe ntazaba nabonye aho nshyira mu bikorwa ibyo nize ntacyo nzaba namariye igihugu.”
Yunzemo ati “Ikibazo tubona ni uko nta guhuza kuri hagati ya Minisiteri y’uburezi na Kaminuza y’u Rwanda kuko niba umuntu afashe abantu akabigisha bagera kuri 300 kandi azi neza ko hanze ku isoko ry’umurimo hadakenewe abarimu 30 cyangwa se 50 buri mwaka kandi ntagaragaze neza icyo abo bantu bazakora izo dipolome ntagaragaze mu burezi aho zigenewe none ntaba ari gusesagura amafaranga y’imisoro y’abaturage?
Koleji y’uburezi yo ivuga ko icyo kibazo ikizi ariko ngo abo baharangije ntabwo bize gutegura abarimu bazigisha mu mashuri abanza gusa ngo kuko hari n’indi mirimo bashobora gukora ijyanye n’uburezi.
Gusa abanyeshuri bo bavuga ko bagerageza kujya gusaba akazi ahandi ariko bakabwirwa ko dipolome bafite zitazwi, ngo bakakabura batyo.
Kuri bo bumva ko Kaminuza y’u Rwanda ikwiye kwigisha amasomo igendeye ku buryo isoko ry’umurimo rihagaze, aho kwigisha abazajya kwicwa n’ubushomeri.
Aba banyeshuri bemeza ko benshi muri bo bamaze kubika kure impamyabumenyi za kaminuza bahitamo gukoresha iz’amashuri yisumubuye bajya gushakisha akazi ko kwigisha mu mashuri abanza birinda kwicara ntacyo bakora, ariko ngo na byo biba bigoye kuko kukabona na ko bitaborohera bose.
Ndayishimiye Samson avuga ko amaze umwaka arangije kwiga aho ngo yabuze aho yakora kuko asa nk’aho azirikiye muri TTC gusa.
Yagize ati “TTC ni nkeya, kandi ntabwo twemerewe kwigisha mu yandi mashuri yisumbuye , iyo twerekanye iyo dipolome baravuga ngo ntizwi, rimwe na rimwe baba batanazi n’ibyo ari byo. Imbogamizi turazifite rwose.”
Koleji y’Uburezi ivuga ko ikibazo atari ukuba bigisha abantu benshi, ngo kuko abigishwa na bo baba bakwiye kwihangira imirimo, aho ngo baba bakwiye kwifungurira nk’amashuri y’inshuke bakabona uko bashyira mu bikorwa ibyo bize.
Dr Uworwabayeho Alphonse, Umuyobozi uyobora agashami ka Early Childhood and Primary Education, bamwe muri aba banyeshuri bizemo, avuga ko bari gukorera aba banyeshuri ubuvugizi ahantu hatandukanye cyane cyane ku bashinzwe uburezi mu turere kugira ngo bumve ko izo mpamyabumenyi zemewe na Leta.
Uyu muyobozi yemera ko abanyeshuri barangije batakwigisha bose muri TTC, aho abasaba kuba bakwigisha no mu mashuri abanza n’ay’inshuke kuko ngo hari sitati y’abarimu iri gukorwa ku buryo umwarimu azajya ahemberwa urwego ariho.
Birumvikana harangije benshi, bose ntabwo bari kujya muri TTC ariko banigishwa kuba bakora mu miryango itegamiye kuri Leta. Impamvu nyamukuru ni uko ari nkeya kandi ntahandi bakwigisha ureste muri TTC. Harimo ab’inkwAkuzi bakabonye mu bigo by’amashuri yigenga bifite amashuri y’inshuke.
Ikindi ngo iyi koleji irateganya guhindura ibyanditse kuri dipolome kuko ngo hari abatabyumva vuba ndetse hari n’uburyo inyigisho na zo zigiye gusubirwamo mu rwego rwo kuzinoza.
Gusa Dr Alphonse ahakana kuba hasohoka abanyeshuri benshi byaba ari ugusesagura amafarango ngo kuko iyo ubumenyi butangwa igihe kigera abantu babuhawe bagakenerwa.


text:
IBIBAZO URUBYIRUKO RWIBAZA
Umuhigo wo kuba isugi
Umuhigo wo kuba isugi ni iki?
Umuhigo wo kuba isugi ni inyandiko umuntu yandika cyangwa amagambo avuga yiyemeza kutazigera akora imibonano mpuzabitsina kugeza ashatse.
Umuhigo wo kuba isugi wamamaye mu myaka ya za 90, igihe idini ry’Ababatisita bo mu Majyepfo ya Leta Zunze Ubumwe za Amerika ryatangizaga gahunda yiswe “Urukundo nyakuri rurihangana,” yari ishingiye ku mahame ya Bibiliya kandi ikaba yarateraga abakiri bato inkunga yo kwirinda imibonano mpuzabitsina mbere yo gushaka.
Hari n’indi gahunda yatangiye nyuma y’aho gato, aho abayitabiriye bakiyemeza gukomera ku busugi bwabo, bahawe impeta y’umuringa kugira ngo ibabere ikimenyetso kandi ijye ibibutsa umuhigo bahize wo kudakora imibonano mpuzabitsina batarashaka.
Ese uwo muhigo ugira akamaro?
Biterwa n’uwo ubajije.
Umushakashatsi witwa Christine C. Kim n’undi witwa Robert Rector bavuze ko “ubushakashatsi butandukanye bwakozwe bwagaragaje ko abangavu n’ingimbi bahigaga umuhigo w’ubusugi, babiterwaga n’uko batashishikazwaga n’iby’ibitsina cyangwa byaratinze kubazamo.”
Ubushakashatsi bwakozwe n’ikigo cya Guttmacher, bwagaragaje ko “abangavu n’ingimbi baba barahize ‘umuhigo w’ubusugi,’ na bo bakora imibonano mpuzabitsina nk’abandi bose.”
Kuki ubwo bushakashatsi buvuguruzanya?
Hari ubushakashatsi bukorerwa ku bahize uwo muhigo n’abatarawuhize ariko batabona kimwe ibijyanye n’imibonano mpuzabitsina.
Ubundi bushakashatsi bukorerwa ku bahize umuhigo n’abatarawuhize ariko bakaba babona kimwe ibijyanye n’imibonano mpuzabitsina.
Ubushakashatsi bwa vuba aha bugaragaza iki? Dogiteri Janet Rosenbaum, impuguke mu by’imibereho y’ingimbi n’abangavu, yavuze ko nyuma y’imyaka itanu “abahize umuhigo wo kuba isugi n’abatarawuhize bose bitwara kimwe mu birebana n’ibitsina.”
Inama twakugira
Abashyizeho izo gahunda zishishikariza abantu gukomeza kuba isugi bari bafite intego nziza. Ikibazo ni uko nta cyo bakoze kugira ngo bafashe abantu gukomera ku muhigo bahize. Dogiteri Rosenbaum yavuze ko abantu benshi biyemeje gukomeza kuba isugi “nta cyo bakora kugira ngo bakomere kuri uwo muhigo. Kwifata bigomba guturuka ku mutima, bidatewe no kuba uri muri gahunda runaka.”
Bibiliya idutera inkunga yo gukora ibintu tubikuye ku mutima, aho kubiterwa n’umuhigo twahize, haba mu nyandiko cyangwa mu magambo. Idufasha kugira “ubushobozi bwo kwiyumvisha ibintu bwatojwe gutandukanya icyiza n’ikibi” (Abaheburayo 5:14). N’ubundi kandi umuntu ntiyiyemeza kuba isugi abitewe n’uko ashaka kwirinda indwara cyangwa gutwara inda; ahubwo aba agamije guhesha ikuzo Uwatangije ishyingiranwa.
Amahame yo muri Bibiliya ni twe afitiye akamaro (Yesaya 48:17). Abantu bose, uko imyaka yabo yaba ingana kose, bashobora kwiyemeza kumvira itegeko ry’Imana ryo ‘guhunga ubusambanyi’ (1 Abakorinto 6:18). Iyo bamaze gushaka baba bashobora kwishimira imibonano mpuzabitsina, mu gihe uwayikoze mbere yo gushaka ahangayika kandi akicuza.


text:
Ni igitaramo cyabaye ku mugoroba wo ku wa 15 Ukuboza 2017, hagamijwe gususurutsa abanyeshuri bo muri iyo kaminuza ndetse no kubafasha kwinjira mu mpera z’icyumweru neza.
Muri icyo gitaramo abanyeshuri babyinanye na King James, bamufasha no kuririmba indirimbo ze zikunzwe zirimo ‘Ganyobwe, Ndagutegereje, Umuriro watse, Hari ukuntu n’izindi.
Umukozi uhagarariye ibikorwa by’ubucuruzi bya Airtel mu Ntara y’Amajyepfo n’Uburengerazuba, Jeff Madali, yavuze ko basanzwe ari abafatanyabikorwa ba Kaminuza y’u Rwanda ishami rya Huye, bityo biyemeje kujya bayifasha gususurutsa abanyeshuri buri kwezi.
Ati “Iki ni igitaramo dushaka kugira ngarukakwezi, igitaramo cyo gususurutsa abanyeshuri bakagira umunsi umwe mu kwezi bakishima, bagataramana n’abahanzi batandukanye bigatuma batangira ikindi cyumweru bameze neza mu mitwe yabo, ni igitaramo kizajya kiba buri wa gatanu wa nyuma w’ukwezi”.
Muri iki gitaramo abanyeshuri basobanuriwe ibyiza byo gukoresha umurongo wa Airtel ndetse bahabwa n’amahirwe yo gutombora ‘Unites’ zo guhamagaza, kohereza ubutumwa no gukoresha internet.
Madali yabwiye abanyeshuri ko bashyiriweho gahunda yiswe ‘Bomba ntoya’ aho uyikoresha abona MB 20 za internet ku munsi, SMS 200, no guhamagara umunsi wose ku buntu, yahamagara indi mirongo ukishyura amafaranga 20 ku munota.
Yakomeje avuga ko ‘Bomba ntoya’ ishobora no gutangwa mu cyumweru aho uyiguze ahabwa MB 200 za buri munsi mu gihe cy’icyumweru.
Yasobanuye kandi ko nubwo yitiriwe abanyeshuri, buri wese ashobora kuyigura akayikoresha nta kibazo.
Bamwe mu banyeshuri bo muri Kaminuza y’u Rwanda ishami rya Huye babwiye IGIHE ko bishimiye uburyo Airtel yabazirikanye ikabashyiriraho igitaramo ngarukakwezi, bavuga ko kizajya kibafasha kuruhuka mu mutwe no kwiga neza.
Peter Nsomyangezi ati “Ibitaramo turabikeneye cyane, turashimira Airtel yatuzirikanye ituzanira umuhanzi ukomeye nka King James, kandi batwemereye ko buri kwezi bazajya batuzanira abahanzi bakomeye tukishimana, bizadufasha kuruhuka mu mutwe, noneho nidusoza cyumweru twinjire mu masomo tumeze neza.”
King James yashimye ko igitaramo yakoze cyagenze neza, ashimira na Airtel yatekereje igikorwa cyo kujya isusurutsa abanyeshuri. Yashimye uburyo abanyeshuri bamwakiriye bakaririmbana na we ndetse bamufasha no kubyina.


text:
Wari uzi ko Safi na Nizzo bamaze imyaka ibiri batavugana?
Si buri wese wakwiyumvisha uburyo abantu bahurira mu itsinda rimwe bashobora kumara umunsi, icyumweru cyangwa amezi batavuga kandi bahura kenshi mu kazi ka buri munsi.
Ibyo si inkuru mbarirano kuko byabayeho hagati y’abaririmbyi babiri aribo Safi na Nizzo bagize itsinda rya Urban Boys.
Muri iyi minsi hakomeje kumvikana umwuka mubi muri Urban Boys kuburyo ababirebera hafi bahamya ko iryo tsinda rigiye gutandukana.
Uwo mwuka mubi ukururwa ahanini na Safi na Nizzo. Ibyo byatangiye kumenyekana neza ubwo Safi yakoraga ubukwe ntatumire Nizzo.
Kuva icyo gihe nibwo hamenyekanye ko aba basore bamaze imyaka umunani bafitanye amakimbirane kuburyo hari n’igihe barwanaga bagakomeretsanya ariko nyuma bakiyunga bagakomeza gukorera hamwe mu itsinda.
Nizzo avuga ko kuri ubu ho ngo byafashe indi ntera kuburyo bamaze imyaka batavugana nta n’uwoherereza undi ubutumwa bugufi haba kuri WhatsApp cyangwa n’ahandi.
Agira ati Ati "(Igihe mperukira kuvugana na Safi) Ni cyera cyane! Imyaka ibiri ishobora kuba irimo.”
Akomeza avuga ko Safi ameze nk’uwavuye muri Urban Boys aho asigaye aharanira inyungu ze bwite atitaye kuri Urban Boys.
Nizzo yungamo avuga ko Safi amaze gukora indirimbo nyinshi ku giti cye. Ndetse ngo aherutse kujya muri Uganda kuhakorera amashusho y’indirimbo yakoranye na Meddy, atabibwiye abagize Urban Boys.
Nizzo agira ati “Amaze gukora indirimbo nyinshi ku giti cye zishobora no kujya kuri album. Agenda (muri Uganda) ntabwo yambwiye, nabimenye gutyo (mu binyamakuru).”
Akomeza avuga ko igihe kigeze Safi akerura akavuga ko atakiri muri Urban Boys aho gukomeza gukora wenyine rwihishwa.
Umwuka mubi uri muri Urban Boys utera urujijo abakunzi b’umuziki wo mu Rwanda n’abafana ba Urban Boys by’umwihariko kuko bibaza niba bakiri kumwe nk’itsinda cyangwa baratandukanye.
Gusa ariko Humble Jizzo yatangarije KT Radio ko mu gihe Safi atari yasezera mu itsinda kuri ubu Urban Boys igikora nk’itsinda rya muzika mu Rwanda.
Ibitekerezo ( 2 )
arban boys twarayi kundaga cyane arik niba umwe avuyemo ntakundi byage nda abo babiri basigaye ntibaci ke intege bakomeze umuziki wabo kandibaza tera imbere uko babyi fuza turabashyigikiye murakoze’’
nukuvuga ngo twabuze amahitamo ari safi turamukunda ari nabo basore bandi turabakunda gusa abo basore nibashake undi umwe bakomeze tubari inyuma murakoze


text:
ISOMO RYA MBERE
Isomo ryo mu gitabo cya kabiri cya Samweli (2 Sam 7, 1-5.8b-12.14a.16
1Umwami Dawudi atura mu ngoro ye kandi Uhoraho amuha ihumure, amukiza abanzi bose bari bamukikije. 2Bukeye umwami abwira umuhanuzi Natani ati «Dore ntuye mu nzu y’ibiti by’amasederi, naho Ubushyinguro bw’lmana bukaba mu ihema!» 3Natani abwira umwami ati « lcyo utekereza gukora cyose genda ugikore, kuko Uhoraho ari kumwe nawe.»
4Nuko muri iryo joro, ijambo ry’Uhoraho rigera kuri Natani muri aya magambo: 5«Genda ubwire umugaragu wanjye Dawudi uti “Dore uko Uhoraho avuze: Aho ni wowe uzanyubakira inzu kugira ngo nyituremo? 8bNi jye wakuvanye mu rwuri inyuma y’amatungo, kugira ngo ube umutware wa lsraheli, umuryango wanjye. 9Nari kumwe nawe aho wajyaga hose, ngukiza abanzi bose, bari baguhagurukiye. Izina ryawe nzarigira ikirangirire, mbese nk’ iry’abandi bakomeye bo ku isi. 10Nzagenera lsraheli umuryango wanjye ahantu nyihashyire, ihature ari ahayo bwite. Ntizajegajega ukundi, kandi abagome ntibazongera kuyibuza uburyo nk’uko byagendaga kera, 11mbese kuva igihe nshyizeho Abacamanza ngo bategeke Israheli umuryango wanjye kugeza na n’ubu. Naguhaye ihumure, ngukiza abanzi bawe bose, ndetse Uhoraho akubwiye ko We ubwe azakubakira inzu. 12N’igihe iminsi yawe izaba yarangiye, maze ukazaba uri kumwe n’abasokuruza bawe, nzakomeza inkomoko yawe inyuma yawe ; nzimika uzagukomokaho wowe ubwawe, kandi nkomeze ubwami bwe. 14Nzamubera umubyeyi, na we ambere umwana. 16Inzu yawe n’ubwami bwawe bizahora imbere yanjye iteka, n’ingoma yawe izakomere iteka ryose.” »
ZABURI (Zab 89 (88), 2-3, 4-5, 27.29)
Inyik/ Tuzaririmba iteka ryose impuhwe z’Uhoraho.
Nzaririmba iteka ryose impuhwe z’Uhoraho,
Kuva mu gisekuruza kujya mu kindi;
umunwa wanjye nzawamamarisha ubudahemuka bwawe,
kuko wavuze uti «lmpuhwe zashyizweho ubuziraherezo,
ubudahemuka bwanjye bushinze umuzi mu ijuru.
«Nagiranye isezerano n’intore yanjye,
nuko ndahira Dawudi, umugaragu wanjye nti
“Inkomoko yawe nyishyizeho ubuziraherezo,
kandi intebe yawe y’ubwami,
nzayikomeza kuva mu gisekuruza kujya mu kindi.”
«We azanyiyambaza agira ati “Uri Data,
uri Imana yanjye, uri urutare nkesha agakiza!“
Nzamukomereza impuhwe zanjye ubuziraherezo,
kandi iryo sezerano ntirizasubirwaho.»
IBANGONDIRIMBO RIBANZIRIZA IVANJILI
Alleluya Alleluya.
Ngwino Zuba rirashe,
uri ubutabera busesuye, ukaba n’urumuri ruhoraho!
Murikira abatuye mu mwijima no mu gicuku cy’urupfu.
Alleluya.
IVANJILI
+ Amagambo yo mu lvanjili ntagatifu uko yanditswe na Luka (Lk 1,67-79)
Muri icyo gihe, Yohani Batisita amaze kuvuka, 67se Zakariya yuzura Roho Mutagatifu, ahanura avuga ati 68« Nihasingizwe Nyagasani Imana ya Israheli, kuko yasuye umuryango we kandi akawukiza. 69Yatugoboreye ububasha budukiza mu nzu ya Dawudi umugaragu we, 70nk’ uko abahanuzi be batagatifu bari barabitumenyesheje kuva kera 71ko azadukiza abanzi bacu, akatugobotora mu nzara z’abatwanga bose. 72Yagiriye impuhwe ababyeyi bacu, maze yibuka isezerano rye ritagatifu, 73ya ndahiro yarahiriye Abrahamu umubyeyi wacu, 74avuga ko namara kutugobotora mu maboko y’abanzi bacu, azaduha kumukorera nta cyo twikanga, 75turangwa n’ubuyoboke hamwe n’ubutungane, iminsi yose, y’ukubaho kwacu. 76Nawe rero wa kana we, uzitwa umuhanuzi w’Umusumbabyose, kuko uzabanziriza Nyagasani ngo umutegurire amayira, 77ukamenyesha umuryango we umukiro, bazakesha, kubabarirwa ibyaha byabo. 78Koko lmana yacu igira impuhwe zihebuje, ari na zo zatumye Zuba-rirashe amanuka mu ijuru aje kudusura, 79akabonekera abari batuye mu mwijima no mu gicuku cy’urupfu, kugirango atuyobore mu nzira y’amahoro. »